Na temelju članka 35. Zakona o lokalnoj i područnoj (regionalnoj) samoupravi („Narodne novine“ br. 33/01, 60/01, 129/05, 109/07, 125/08, 36/09, 150/11, 144/12, 19/13, 137/15, 123/17, 98/19 i 144/20),članka 17. stavka 1. i članka 289. Zakona o socijalnoj skrbi („Narodne novine“ br. 18/22, 46/22, 119/22, 71/23 i 156/23), članaka 25. i 100. Statuta Općine Križ („Glasnik Zagrebačke županije br. 11/21 i 57/23) i članka 64. Poslovnika Općinskog vijeća Općine Križ (“Glasnik Zagrebačke županije“ br.11/21), Općinsko vijeće Općine Križ na 33. sjednici održanoj dana 16. prosinca 2024. godine donijelo je

**ODLUKU O SOCIJALNOJ SKRBI**

1. **OPĆE ODREDBE**

**Članak 1.**

Ovom Odlukom o socijalnoj skrbi (u daljnjem tekstu: Odluka) utvrđuju se korisnici, prava, novčane naknade, rad za opće dobro, nadležnost i postupak ostvarivanja prava iz djelatnosti socijalne skrbi koje, pored prava što ih osigurava Republika Hrvatska na osnovi Zakona o socijalnoj skrbi (u daljnjem tekstu: Zakon), osigurava Općina Križ u svom proračunu.

Riječi i pojmovi koji se koriste u ovoj Odluci, a koji imaju rodno značenje, odnose se jednako na muški i ženski rod, bez obzira u kojem su rodu navedeni.

**Članak 2.**

Prava iz djelatnosti socijalne skrbi utvrđena ovom Odlukom ne mogu se ostvarivati iz proračuna Općine ako je Zakonom ili drugim propisom određeno da se ta prava ostvaruju prvenstveno iz sredstava državnog proračuna ili na teret drugih pravnih ili fizičkih osoba.

**Članak 3.**

Sredstva za ostvarivanje prava iz socijalne skrbi propisanih Zakonom i sredstva za druga prava utvrđena ovom Odlukom, iznad standarda propisanih Zakonom, osiguravaju se u proračunu Općine Križ (u daljnjem tekstu: proračun Općine).

Općinsko vijeće Općine Križ (u daljnjem tekstu: Općinsko vijeće) prilikom donošenja proračuna donosi program socijalnih potreba Općine Križ kojim se utvrđuju vrste i opseg prava u sustavu socijalne skrbi propisane Zakonom i ovom Odlukom.

**Članak 4.**

Poslove u vezi s ostvarivanjem prava propisanih ovom Odlukom obavlja Jedinstveni upravni odjel Općine Križ (u daljnjem tekstu: Jedinstveni upravni odjel).

Općina će na propisan način sastavljati izvješća i voditi evidencije te dokumentaciju o ostvarivanju prava u sustavu socijalne skrbi sukladno odredbama Zakona i drugih propisa.

**Članak 5.**

Pojedini pojmovi u smislu ove Odluke imaju sljedeće značenje:

1. **korisnik** je osoba ili kućanstvo koji u sustavu socijalne skrbi ostvaruje naknadu, socijalnu uslugu ili drugi oblik pomoći propisan Zakonom i ovom Odlukom

2. **samac** je osoba koja živi sama

3. **kućanstvo** je zajednica osoba koje zajedno žive i podmiruju troškove života

4. **osoba potpuno nesposobna za rad** je osoba koju privremeno ili trajno nije moguće uključiti u radne procese, prema propisima o vještačenju i metodologijama vještačenja

5. **djelomično radno sposobna osoba** je osoba kod koje je utvrđen djelomičan gubitak radne sposobnosti prema propisu o vještačenju i metodologijama vještačenja

6. **beskućnik** je osoba koja nema mjesto stanovanja niti sredstva kojima bi mogla podmiriti troškove stanovanja, a smještena je ili koristi uslugu organiziranog stanovanja u prihvatilištu ili prenoćištu ili boravi na javnim ili drugim mjestima koja nisu namijenjena za stanovanje

7. **osnovne životne potrebe** su prehrana, smještaj, odjeća i druge stvari za osobne potrebe; osnovne životne potrebe djece i mladeži obuhvaćaju i potrebe koje proizlaze iz njihova razvoja i odrastanja te odgoja i obrazovanja; osnovne životne potrebe djece s teškoćama u razvoju i odraslih osoba s invaliditetom obuhvaćaju i dodatne potrebe koje proizlaze iz oštećenja njihova zdravlja odnosno invaliditeta

8. **prihod** su novčana sredstva ostvarena po osnovi rada, mirovine, primitaka od imovine ili na neki drugi način, primjerice primitak od udjela u kapitalu, kamate od štednje i sl. ostvaren u tuzemstvu i inozemstvu, umanjen za iznos uplaćenog poreza i prireza

9. **imovina** su sve pokretnine, nekretnine, imovinska prava, iznos gotovine u domaćoj i stranoj valuti, štednja odnosno novčana sredstva na osobnim računima ili štednim knjižicama, darovi, vrijednosni papiri, dionice, poslovni udjeli, stambena štednja, životno osiguranje i ostala imovina u tuzemstvu i u inozemstvu.

Osoba može sama sebe uzdržavati ako sredstva za podmirenje osnovnih životnih potreba može ostvariti svojim prihodima ili imovinom koja ne služi njoj niti članovima njezine obitelji za podmirenje osnovnih životnih potreba te od obveznika uzdržavanja ili na drugi način.

**II. KORISNICI SOCIJALNE SKRBI**

**Članak 6.**

Pojam korisnika socijalne skrbi (u daljnjem tekstu: korisnik) određen je Zakonom i ovom Odlukom.

Korisnici socijalne skrbi u smislu ove Odluke su:

1. samac i kućanstvo koji nemaju dovoljno sredstava za podmirenje osnovnih životnih potreba, a nisu ih u mogućnosti ostvariti svojim radom, prihodima, imovinom, od obveznika uzdržavanja ili na drugi način

2. druga osoba koja ispunjava uvjete propisane ovom Odlukom.

**Članak 7.**

Prava socijalne skrbi utvrđena ovom Odlukom, ostvaruju državljani Republike Hrvatske s prebivalištem na području Općine; stranac ili osoba bez državljanstva sa stalnim boravkom na području Općine; osoba bez državljanstva s privremenim i stalnim boravkom i dugotrajnim boravištem na području Općine, ako ovom Odlukom ili Zakonom u određenom slučaju nije drugačije određeno.

Iznimno od stavka 1. ovog članka, prava iz socijalne skrbi utvrđena ovom Odlukom (pravo na jednokratnu naknadu i pravo na podmirenje dijela troškova liječenja i brige o djeci s posebnim potrebama i teškoćama), može se priznati i osobi koja nije obuhvaćena stavkom 1. ovog članka, ako to zahtijevaju životne okolnosti u kojima se osoba našla, a uz posebno odobrenje Općinskog načelnika Općine Križ (u daljnjem tekstu: Općinski načelnik).

**III. PRAVA IZ SOCIJALNE SKRBI**

**Članak 8.**

Ovom Odlukom utvrđuju se prava iz djelatnosti socijalne skrbi i to kako slijedi:

**1. Pravo osigurano temeljem Zakona:**

1.1. pravo na naknadu za troškove stanovanja

**2. Ostali oblici** prava iz djelatnosti socijalne skrbi, odnosno **pomoći iznad standarda koji se utvrđuju ovom Odlukom su:**

2.1. pravo na jednokratnu naknadu

2.2. pravo na pomoć roditeljima prilikom rođenja djeteta

2.3. pravo na podmirenje dijela troškova liječenja i brige o djeci s teškim bolestima te

posebnim potrebama i teškoćama

2.4. pravo na prigodnu jednokratnu novčanu pomoć socijalno ugroženim osobama u povodu blagdana

2.5. pravo na naknadu za pogrebne troškove

2.6. sufinanciranje Gradskog društva Crvenog križa Ivanić-Grad

2.7. podmirenje troškova programa Gradskog društva Crvenog križa Ivanić-Grad

2.8. sufinanciranje programa i projekata udruga u zdravstvu, socijali i preventivi.

**Članak 9.**

Osim naknada i pomoći iz članka 8. ove Odluke, posebnim aktima Općinskog načelnika mogu se urediti i drugi oblici pomoći u djelatnosti socijalne skrbi, odnosno pomoći koje zahtijevaju rješavanje trenutnih životnih okolnosti samca ili kućanstva.

**Članak 10.**

Prava iz djelatnosti socijalne skrbi stečena na osnovi ove Odluke ne mogu se prenositi na drugu osobu, drugo kućanstvo, niti nasljeđivati.

Korisnik prava iz djelatnosti socijalne skrbi može istovremeno ostvarivati više pojedinačnih prava odnosno oblika pomoći, ako njihovo istodobno priznavanje ne proturječi ovoj Odluci i drugim aktima te svrsi kojoj je priznavanje prava namijenjeno.

**1.1. PRAVO NA NAKNADU ZA TROŠKOVE STANOVANJA**

**Članak 11.**

Pravo na naknadu za troškove stanovanja priznaje se korisniku zajamčene minimalne naknade, osim beskućniku koji se nalazi u prenoćištu, prihvatilištu ili mu je priznata usluga smještaja u organiziranom stanovanju, žrtvi nasilja u obitelji i žrtvi trgovanja ljudima kojoj je priznata usluga smještaja u kriznim situacijama.

Pravo na naknadu za troškove stanovanja može ostvariti samac ili kućanstvo pod uvjetima propisanim Zakonom, ako plaćanje troškova stanovanja ne ostvaruje po drugoj osnovi.

Troškovi stanovanja u smislu Zakona i ove Odluke odnose se na najamninu, komunalne naknade, troškove grijanja, vodne usluge te troškova koji su nastali zbog radova na povećanju energetske učinkovitosti zgrade.

Općina osigurava u svom proračunu sredstva za ostvarivanje prava na podmirenje troškova stanovanja, pod uvjetima i na način propisan Zakonom.

Iznimno od stavka 4. ovoga članka, dio troškova stanovanja koji se odnosi na troškove ogrjeva korisnika koji se griju na drva osigurava se iz sredstava državnog proračuna.

**Članak 12.**

Pravo na naknadu za troškove stanovanja priznaje se korisniku zajamčene minimalne naknade u visini od najmanje 30 % iznosa zajamčene minimalne naknade priznate samcu odnosno kućanstvu.

Ako su troškovi stanovanja manji od 30 % iznosa zajamčene minimalne naknade, pravo na naknadu za troškove stanovanja priznaje se u iznosu stvarnih troškova stanovanja.

Naknada za troškove stanovanja podmiruje se u potpunosti isplatom novčanih sredstava korisniku.

Općina može naknadu za troškove stanovanja djelomično ili u potpunosti podmiriti izravno u ime i za račun korisnika zajamčene minimalne naknade.

**Članak 13.**

Postupak za priznavanje prava na naknadu za troškove stanovanja pokreće se na zahtjev stranke ili po službenoj dužnosti. Korisnik je dužan Jedinstvenom upravnom odjelu, uz zahtjev za priznavanje prava na naknadu za troškove stanovanja, priložiti presliku rješenja kojim je korisniku priznato pravo na zajamčenu minimalnu naknadu te preslike računa koje korisnik podmiruje u svrhu plaćanja troškova stanovanja određenih Zakonom i ovom Odlukom.

Naknada za troškove slobodno ugovorene najamnine za najmoprimce, priznaje se temeljem ugovora o najmu ovjerenog kod javnog bilježnika.

**Članak 14.**

O pravu na naknadu za troškove stanovanja rješenjem odlučuje Jedinstveni upravni odjel.

Nakon podnošenja urednog zahtjeva za priznavanje prava na naknadu za troškove stanovanja, korisniku se priznaje pravo s danom podnošenja urednog zahtjeva ili pokretanja postupka po službenoj dužnosti.

Za mjesec u kojem je priznato pravo na naknadu za troškove stanovanja korisniku će se isplatiti iznos razmjeran broju dana od dana priznavanja prava na naknadu za troškove stanovanja do posljednjeg dana u mjesecu.

  Jedinstveni upravni odjel će po potrebi, na osnovi obavijesti korisnika ili na osnovi podataka pribavljenih po službenoj dužnosti, preispitati postojanje činjenica i okolnosti koje su bile odlučujuće za donošenje rješenja o priznavanju prava na naknadu za troškove stanovanja te u slučaju promijenjenih okolnosti o kojima ovisi priznavanje prava i visina priznatog iznosa donijeti novo rješenje.

**Članak 15.**

Korisnik je dužan krajem svake godine, a najkasnije do 15. prosinca tekuće godine, dostaviti zahtjev za priznavanje prava na naknadu za troškove stanovanja za sljedeću godinu uz prilaganje dokumentacije iz koje je vidljivo da ispunjava uvjet za ostvarivanje navedenog prava.

**2.1.** **PRAVO NA JEDNOKRATNU NAKNADU**

**Članak 16.**

Pravo na jednokratnu naknadu priznaje se samcu ili kućanstvu koje zbog podmirenja izvanrednih troškova nastalih zbog trenutačnih životnih okolnosti (rođenja ili obrazovanja djeteta, bolesti ili smrti člana obitelji, prirodne nepogode i sl.) nije u mogućnosti podmiriti osnovne životne potrebe.

**Članak 17.**

Postupak za odobravanje jednokratne naknade pokreće se na obrazloženi pisani zahtjev korisnika, u kojem je korisnik obvezan navesti razloge za postojanje potrebe za jednokratnom naknadom te istom zahtjevu priložiti dokumentaciju kojom to dokazuje.

U postupku razmatranja zahtjeva Jedinstveni upravni odjel može zatražiti dodatnu dokumentaciju radi potvrde opravdanosti za priznavanje prava na jednokratnu naknadu.

Jedinstveni upravni odjel će prije rješavanja o zahtjevu zatražiti mišljenje nadležne ustanove socijalne skrbi.

Po provedenom postupku utvrđivanja prava na jednokratnu naknadu Općinski načelnik donosi zaključak na temelju kojeg Jedinstveni upravni odjel izdaje rešenje.

Ukupan iznos priznatih jednokratnih naknada u jednoj kalendarskoj godini može iznositi najviše do =300,00 EUR-a za samca, odnosno najviše do =450,00 EUR-a za kućanstvo.

**2.2. PRAVO NA POMOĆ RODITELJIMA PRILIKOM ROĐENJA DJETETA**

**Članak 18.**

Pravo na pomoć roditeljima prilikom rođenja djeteta ostvaruju majke hrvatske državljanke koje imaju prebivalište na području Općine, a zahtjev za priznavanje ovog prava podnesu u roku od 6 mjeseci od dana rođenja djeteta.

Pravo na pomoć roditeljima prilikom rođenja djeteta može ostvariti i roditelj posvojenog djeteta, koji roditelj ima prebivalište na području Općine, a zahtjev za priznavanje prava na pomoć podnese u roku od 12 mjeseci od rođenja djeteta, uz uvjet da za to dijete pomoć nije već ranije isplaćena iz proračuna Općine.

**Članak 19.**

Utvrđuje se visina jednokratne novčane pomoći za novorođeno dijete u iznosima kako slijedi:

* za rođenje prvog djeteta novčana pomoć iznosi =300,00 EUR-a
* za rođenje drugog djeteta novčana pomoć iznosi =400,00 EUR-a
* za rođenje trećeg i svakog daljnjeg djeteta novčana pomoć iznosi =500,00 EUR-a

U slučaju rođenja blizanaca, troje ili više djece jednim porodom, visina pomoći se utvrđuje evidentiranjem broja sve rođene djece te zbrajanjem pripadajućih iznosa utvrđenih u prethodnom stavku ovog članka.

**Članak 20.**

Osim prava na pomoć roditeljima prilikom rođenja djeteta posebnim aktima Općinskog načelnika mogu se urediti i drugi oblici pomoći roditeljima, odnosno pomoći u cilju povećanja nataliteta u Općini Križ kao što je darivanje beba i predškolske djece povodom Svetog Nikole i/ili Božića.

**Članak 21.**

Postupak za priznavanje prava na jednokratnu novčanu pomoć za novorođeno dijete pokreće se na zahtjev majke ili roditelja - skrbnika novorođenog djeteta, s priloženom potrebnom dokumentacijom:

* rodni list za novorođeno dijete i za svu rođenu (posvojenu) djecu
* rješenje o skrbništvu (koje prilaže skrbnik)
* broj računa majke odnosno roditelja skrbnika na koji će se izvršiti isplata pomoći.

U ime majke novorođenog djeteta zahtjev može podnijeti i druga osoba te priložiti potrebnu dokumentaciju, ali pravo na isplatu pomoći ostvaruje isključivo majka novorođenog djeteta.

U slučaju smrti majke isplata se može obaviti i drugoj osobi, koja će preuzeti skrb i brigu o djetetu.

Zahtjev se podnosi Jedinstvenom upravnom odjelu nakon prijave djeteta kod nadležnog tijela državne uprave, putem podnošenjem zahtjeva ili putem usluge e-Novorođenče.

Jedinstveni upravni odjel donosi rješenje o pravu na jednokratnu novčanu pomoć za novorođeno dijete te putem elektroničke pošte zaprimljene kroz uslugu e-Novorođenče ili na adresu prebivališta podnositelja zahtjeva dostavlja podnositelju zahtjeva akt o priznavanju prava na jednokratnu novčanu pomoć za novorođeno dijete ili akt o odbijanju zahtjeva.

**2.3. PRAVO NA PODMIRENJE DIJELA TROŠKOVA LIJEČENJA I BRIGE O DJECI S TEŠKIM BOLESTIMA TE POSEBNIM POTREBAMA I TEŠKOĆAMA**

**Članak 22.**

Pravo na podmirenje dijela troškova liječenja i brige o djeci s teškim bolestima te posebnim potrebama i teškoćama priznaje se roditeljima za djecu, koja imaju prebivalište na području Općine i koja se liječe, rehabilitiraju ili pohađaju zdravstvenu, odgojnu ili rehabilitacijsku ustanovu specijaliziranu za liječenje djece s teškim bolestima ili posebnim potrebamana području Republike Hrvatske i u inozemstvu.

Djeca s posebnim potrebama i teškoćama, imaju pravo i na podmirenje dijela troškova pohađanja specijaliziranih odgojno-obrazovnih ustanova i programa (vrtića, škola) kada je to osobito preporučeno, od strane liječnika i drugih stručnih osoba, za napredak u procesu liječenja.

**Članak 23.**

Podnositelj zahtjeva za priznavanje prava na podmirenje dijela troškova liječenja i brige o djeci s teškim bolestima te posebnim potrebama i teškoćama odnosno roditelj/skrbnik, dužan je priložiti dokumentaciju, mišljenja nadležne zdravstvene ustanove i drugog subjekta koja dokazuju činjenice vezane uz priznavanje spomenutog prava.

Korisnici prava na podmirenje dijela troškova liječenja i brige o djeci s teškim bolestima te posebnim potrebama i teškoćama utvrđuju se tijekom godine, temeljem podnesenog zahtjeva.

**Članak 24.**

U skladu s mogućnostima proračuna Općine, Općinski načelnik posebnim zaključkom odlučuje o visini i načinu podmirivanja dijela troškova liječenja i brige o djeci s teškim bolestima te posebnim potrebama i teškoćama, trajanju odobrenog prava, uređenju međusobnih odnosa između Općine, nadležne ustanove, roditelja i drugih subjekata vezanih uz realizaciju prava kao i drugim pitanjima vezanim uz priznavanje spomenutog prava.

**2.4. PRAVO NA PRIGODNU JEDNOKRATNU NOVČANU POMOĆ SOCIJALNO UGROŽENIM OSOBAMA U POVODU BLAGDANA**

**Članak 25.**

Pravo na jednokratnu novčanu pomoć socijalno ugroženim osobama u povodu blagdana mogu ostvariti sukladno mogućnostima proračuna sljedeći korisnici:

1. umirovljenici s prebivalištem na području Općine i korisnici prava na nacionalnu naknadu za starije osobe s prebivalištem na području Općine,
2. nezaposlene osobe s prebivalištem na području Općine, koje su prijavljene kao nezaposlene osobe kod Hrvatskog zavoda za zapošljavanje,
3. korisnici prava na zajamčenu minimalnu naknadu s prebivalištem na području Općine,
4. ostale socijalno ugrožene osobe sukladno potrebama u tekućoj godini u skladu s mogućnostima proračuna.

**Članak 26.**

Pravo iz stavka članka 25. ove Odluke ostvaruje se u skladu s posebnim odlukama Općinskog vijeća i/ili Općinskog načelnika o visini i izdvajanju novčanih sredstava za jednokratnu novčanu pomoć navedenim korisnicima, odnosno socijalno ugroženim osobama u povodu blagdana.

**2.5. PRAVO NA NAKNADU ZA POGREBNE TROŠKOVE**

**Članak 27.**

Općina može podmiriti troškove ukopa za umrle osobe, koje su imale zadnje prijavljeno prebivalište na području Općine i to:

* za osobe koje nemaju nasljednika niti zakonskih obveznika koji su dužni snositi
* pogrebne troškove za umrlu osobu
* za osobe čiji su zakonski obveznici, koji su dužni snositi troškove pogreba umrle osobe, korisnici zajamčene minimalne naknade, utvrđene Zakonom
* za osobe koje nemaju zakonskih obveznika, a nisu bili korisnici zajamčene minimalne naknade, utvrđene Zakonom
* za osobe koje nemaju osigurano ugovorno uzdržavanje
* za neidentificirane osobe čiji su posmrtni ostaci pronađeni na području Općine, bez obzira na prebivalište i
* za nepoznate osobe.

**Članak 28.**

Općina može podmiriti samo minimalne i nužne troškove ukopa umrle osobe. Troškovi ukopa podmiruju se prema cijenama pogrebnih usluga važećim na području Općine. U minimalne i nužne troškove ukopa uračunavaju se i stvarni troškovi prijevoza posmrtnih ostataka umrle osobe od mjesta u kojem je umrla do mjesta u Općini u kojem je imala grobno mjesto ili u kojem će biti ukopana (sahranjena).

Ako umrla osoba ili njeni srodnici nemaju grobno mjesto u vlasništvu, Općina određuje groblje i mjesto ukopa.

Općina će troškove ukopa umrle osobe namiriti iz ostavine umrloga, a ako umrla osoba nema ostavine, Općina će troškove ukopa namiriti iz proračuna.

O podmirenju troškova pogreba, postupku i načinu provedbe plaćanja istih te odobravanju izdvajanja potrebnih novčanih sredstava odlučuje Općinski načelnik posebnim zaključkom, u skladu s mogućnostima proračuna.

**2.6. SUFINANCIRANJE GRADSKOG DRUŠTVA CRVENOG KRIŽA IVANIĆ-GRAD**

**Članak 29.**

U skladu sa Zakonom o Hrvatskom Crvenom križu, Općina će sufinancirati redovnu djelatnost i javne ovlasti Gradskog društva Crvenog križa Ivanić-Grad, koji kroz svoj rad ostvaruje humanitarne ciljeve i zadaće na području zaštite i unapređenja zdravlja, socijalne skrbi, zdravstvenog i humanitarnog odgoja i zalaže se za poštovanje međunarodnog humanitarnog prava i zaštitu ljudskih prava. Međusobna prava, obveze i odgovornosti između Općine i Gradskog društva Crvenog križa Ivanić-Grad urediti će se posebnim ugovorom.

**2.7. PODMIRENJE TROŠKOVA PROGRAMA GRADSKOG DRUŠTVA CRVENOG KRIŽA IVANIĆ-GRAD**

**Članak 30.**

Općina Križ u cilju pomoći socijalno ugroženim osobama podmiruje i troškove zdravstvenih i socijalnih programa Gradskog društva Crvenog križa Ivanić-Grad, a to su:

1. Pravo na podmirenje troškova darivanja starijih osoba, socijalno ugroženih osoba i osoba s invaliditetom,
2. Pravo na podmirenje troškova ljetovanja učenika i osoba s invaliditetom.

**Članak 31.**

Pravo na podmirenje troškova darivanja starijih osoba, socijalno ugroženih osoba i osoba s invaliditetom te pravo na podmirenje troškova ljetovanja učenika i osoba s invaliditetom**,** ostvaruje se temeljem Sporazuma kojeg Općina sklapa s Gradskim društvom Crvenog križa Ivanić – Grad i nadležnom ustanovom socijalne skrbi.

Sporazumom se između ostalog utvrđuje da će Općina proračunom osigurati sredstva za podmirenje troškova darivanja starijih osoba, socijalno ugroženih osoba i osoba s invaliditetom u pravilu u prigodi Uskrsa, Međunarodnog dana starijih osoba i Božića/Nove godine, te sredstva za podmirenje troškova ljetovanja učenika i osoba s invaliditetom.

**Članak 32.**

Gradsko društvo Crvenog križa Ivanić-Grad u pravilu organizira darivanje, provodi nabavu i podjelu poklon paketa u povodu darivanja te organizira ljetovanje djece i osoba s invaliditetom.

Nadležna ustanova socijalne skrbi dostavlja odgovarajuće podatke, popise o kategorijama korisnika na koje se odnosi Sporazum, a to su u pravilu djeca iz socijalno ugroženih obitelji-korisnici zajamčene minimalne naknade, osobe starije od 90 godina, starije i nemoćne osobe–korisnici zajamčene minimalne naknade, osobe s invaliditetom-korisnici prava na osobnu invalidninu.

Pravo na pomoć za podmirenje troškova ljetovanja osigurava se djeci-učenicima polaznicima Osnovne škole Milke Trnine Križ i osobama s posebnim potrebama – invaliditetom s prebivalištem na području Općine. Gradsko društvo Crvenog križa Ivanić-Grad u suradnji s nadležnom ustanovom socijalne skrbi i Osnovnom školom Milke Trnine Križ utvrđuje popis djece i osobama s posebnim potrebama – invaliditetom, koja ostvaruju navedeno pravo.

**Članak 33.**

Svake godine sukladno programu socijalnih potreba Općine, proračunom se planiraju novčana sredstva za ostvarivanje prava iz Sporazuma te se ista izdvajaju temeljem Zaključka Općinskog načelnika, a sukladno zahtjevu Gradskog društva Crvenog Križa Ivanić-Grad za organizaciju aktivnosti iz Sporazuma.

**2.8. SUFINANCIRANJE PROGRAMA I PROJEKATA UDRUGA U ZDRAVSTVU, SOCIJALI I PREVENTIVI**

**Članak 34.**

Sufinanciranje programa i projekata udruga u zdravstvu, socijali i preventivi, provoditi će se sukladno mogućnostima proračuna, odredbama Uredbe o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge, programa socijalnih potreba Općine, odluci o načinu raspodjele novčanih sredstava iz proračuna koje donosi Općinsko vijeće te temeljem provedenog javnog natječaja za dodjelu financijske potpore udrugama iz područja zdravstva, socijale i preventive od interesa za Općinu i to za svaku pojedinu godinu.

**IV. NADLEŽNOST I POSTUPAK**

**Članak 35.**

Postupak priznavanja prava propisanih ovom Odlukom, ako ovom Odlukom ili drugim aktom nije drugačije određeno, pokreće se na zahtjev stranke (njezina bračnog druga, punoljetnog djeteta, roditelja, skrbnika ili udomitelja) ili po službenoj dužnosti.

Ako ovom Odlukom ili drugim aktom donesenim za potrebe realizacije ove Odluke, nije drugačije određeno, zahtjev za priznavanja prava propisanih ovom Odlukom podnosi se Jedinstvenom upravnom odjelu Općine.

Pri pokretanju postupka po službenoj dužnosti, tijelo iz stavka 2. ovoga članka uzima u obzir obavijesti drugih članova kućanstva, građana, ustanova, udruga, vjerskih zajednica, trgovačkih društava i upozorenja državnih i drugih tijela.

**Članak 36.**

Za priznavanje prava iz socijalne skrbi stečena na osnovi ove Odluke potreban je pristanak korisnika odnosno njegovog zakonskog zastupnika te mu se jamči tajnost i zaštita osobnih podataka sukladno posebnim propisima.

Podnošenje zahtjeva za priznavanje pojedinog prava iz ove Odluke, smatra se pristankom korisnika na priznavanje prava te na prikupljanje podataka u svrhu ostvarivanja istih i poduzimanja radnji nužnih za pružanje usluga.

**Članak 37.**

Uz zahtjev za priznavanje prava iz ove Odluke podnositelj zahtjeva dužan je Jedinstvenom upravnom odjelu dostaviti odnosno predočiti odgovarajuće isprave te dokaze o opravdanosti i zasnovanosti zahtjeva na mjerodavnim propisima i aktima. Ako je to potrebno radi trajnijeg ostvarivanja prava iz ove Odluke, Jedinstveni upravni odjel može od podnositelja zahtjeva odnosno od korisnika prava zahtijevati da odgovarajuće isprave i dokaze za daljnje priznavanje prava dostavi i tijekom korištenja prava.

U rješavanju zahtjeva Jedinstveni upravni odjel može posjetom kućanstvu odnosno podnositelju zahtjeva ili na drugi prikladan način ispitati činjenice, okolnosti i uvjete koji mogu utjecati na utvrđivanje prava.

**Članak 38.**

U rješavanju zahtjeva za priznavanje prava iz ove Odluke Jedinstveni upravni odjel, po potrebi surađuje s nadležnim ustanovama te s drugim pravnim i fizičkim osobama.

Kad se pojedina prava iz ove Odluke mogu ostvarivati isplatama ustanovama, komunalnim i drugim trgovačkim društvima ili drugoj pravnoj osobi u ime i za račun korisnika prava, takav se način isplate može urediti rješenjem ili drugim aktom kojega donosi Jedinstveni upravni odjel.

**Članak 39.**

Ako ovom Odlukom ili drugim aktima nije propisano drugačije, o zahtjevu za priznavanje prava iz ove Odluke odlučuje Jedinstveni upravni odjel rješenjem ili drugim aktom.

Protiv pojedinačnog akta iz stavka 1. ovoga članka kojeg donosi Jedinstveni upravni odjel, može se izjaviti žalba nadležnom upravnom tijelu županije u roku od 15 dana od dana dostave pojedinačnog akta.

**Članak 40.**

Korisnik prava iz ove Odluke dužan je sukladno Zakonu, obavijestiti Jedinstveni upravni odjel o svakoj promjeni koja utječe na daljnje korištenje prava i usluga ili na visinu priznatog iznosa najkasnije u roku od osam dana od dana nastanka promjene.

Ako se promijene okolnosti i uvjeti o kojima prema ovoj Odluci i drugim posebno donesenim aktima, ovisi daljnje priznavanje pojedinog prava, odnosno na osnovi obavijesti korisnika ili na osnovi podataka pribavljenih po službenoj dužnosti, Jedinstveni upravni odjel će donijeti novo rješenje ili izmijenjeni pojedinačni akt odnosno izvršno tijelo novi akt.

**Članak 41.**

Za točnost podataka navedenih u zahtjevu za priznavanje prava i podataka danih u postupku preispitivanja uvjeta za daljnje priznavanje prava iz ove Odluke podnositelj zahtjeva odnosno korisnik prava odgovara materijalno i kazneno.

**Članak 42.**

U okviru djelokruga Jedinstveni upravni odjel prati izvršavanje donesenih pojedinačnih akata, kao i akata izvršnog tijela u vezi s priznavanjem prava iz ove Odluke te preispituje postojanje uvjeta za njihovo daljnje priznavanje.

Jedinstveni upravni odjel ima pravo i obvezu nadzirati da li se sredstva odobrena korisniku prava, sukladno ovoj Odluci, koriste u svrhu za koju su namijenjena.

Na zahtjev Jedinstvenog upravnog odjela korisnik prava iz ove Odluke, dužan ga je pisano izvijestiti o korištenju odobrenih sredstava te pružiti dokaze da je odobrena sredstva koristio u skladu s donesenim rješenjem ili drugim aktom.

**Članak 43.**

Jedinstveni upravni odjel Općine Križ dužan je voditi propisane evidencije te izrađivati izvješća i dokumentaciju o ostvarivanju prava po osnovi ove Odluke i mjerodavnih zakonskih i drugih pozitivnih propisa.

Jedinstveni upravni odjel dužan je s nadležnom ustanovom socijalne skrbi i drugim pružateljima socijalnih usluga razmjenjivati podatke o naknadama i drugim pravima iz ove Odluke u skladu s propisom kojim se uređuje zaštita osobnih podataka.

Službenik koji vodi postupak do donošenja pojedinačnog akta mora svoj rad obavljati sukladno mjerodavnim propisima te poštivati osobnost korisnika i dužan je čuvati kao profesionalnu tajnu podatke o korisnicima sukladno Zakonu i drugim mjerodavnim propisima.

**V. RAD ZA OPĆE DOBRO BEZ NAKNADE**

**Članak 44.**

Općina je dužna organizirati rad za opće dobro bez naknade za radno sposobne i djelomično radno sposobne samce ili članove kućanstva koji su korisnici prava na zajamčenu minimalnu naknadu te snositi troškove za provedbu rada za opće dobro i zaštite na radu.

Rad za opće dobro bez naknade izvršava se na temelju ugovora kojim se određuje trajanje rada, mjesto obavljanja rada, opseg i vrsta posla.

Radno sposoban i djelomično radno sposoban samac ili član kućanstva koje je korisnik prava na zajamčenu minimalnu naknadu dužan je odazvati se pozivu Općine za sudjelovanje u radovima za opće dobro bez naknade.

Odredba stavka 3. ovoga članka ne odnosi se na osobe iz članka 26. Zakona.

U radovima za opće dobro bez naknade osobe iz stavka 3. ovoga članka mogu sudjelovati od 60 do 90 sati mjesečno.

Općina će upućivati pozive korisnicima za rad za opće dobro bez naknade, u pravilu pisanim putem, na dokaziv način, radno sposobnim ili djelomično radno sposobnim korisnicima zajamčene minimalne naknade, koji se nalaze na popisu nadležne ustanove socijalne skrbi.

Općina će pozive za rad za opće dobro bez naknade upućivati i korisnicima prava na jednokratnu novčanu pomoć, a koji nisu korisnici zajamčene minimalne naknade.

**Članak 45.**

Pravo na zajamčenu minimalnu naknadu prestaje samcu ili se iznos zajamčene minimalne naknade umanjuje kućanstvu za pripadajući udio člana kućanstva ako se radno sposoban ili djelomično radno sposoban samac ili član kućanstva ne odazove urednom pozivu Općine, za sudjelovanje u radovima za opće dobro bez naknade, s danom na koji se bio dužan odazvati pozivu.

Korisniku iz stavka 1. ovoga članka ne može se priznati pravo na zajamčenu minimalnu naknadu odnosno za uvećanje iznosa zajamčene minimalne naknade za kućanstvo u pripadajućem dijelu člana kućanstva koji se nije odazvao pozivu Općine za sudjelovanje u radovima za opće dobro bez naknade, u roku od šest mjeseci od dana prestanka prava.

Korisnik prava na jednokratnu novčanu pomoć, koji nije korisnik zajamčene minimalne naknade, a koji se nije odazvao pozivu Općine za sudjelovanje u radovima za opće dobro bez naknade, gubi pravo na odobrenje jednokratne naknade iz proračuna Općine i to u razdoblju od sljedećih šest mjeseci, nakon mjeseca u kojem se korisnik nije odazvao pozivu za sudjelovanje u radu za opće dobro.

Neodazivanje korisnika u slučaju bolesti, više sile i drugih nepredviđenih okolnosti, smatra se opravdanim razlogom za neodazivanje korisnika za sudjelovanje u radovima za opće dobro bez naknade, što je korisnik obavezan dokazati pisanom dokumentacijom nadležnog tijela.

Osobu može privremeno ili trajno proglasiti nesposobnom za rad isključivo nadležno tijelo vještačenja.

Za sve što nije propisano odredbama Zakona, ove Odluke i drugih akata, Općinsko vijeće ovlašćuje Općinskog načelnika.

**Članak 46.**

Zavod i Općina dužni su međusobno surađivati u provođenju mjere rada za opće dobro bez naknade sukladno odredbama Zakona.

**Članak 47.**

Općina će u suradnji s trgovačkim društvom Poduzetnička zona Križ d.o.o. Križ raspoređivati korisnike na poslovima radova za opće dobro, kao što su čišćenja, održavanja i uređivanja javnih i drugih površina, kao i pomoć u provedbi organizacije raznih manifestacija

te sličnih poslova na području Općine.

Radi realizacije radova za opće dobro Općinski načelnik zaključit će s trgovačkim društvom Poduzetnička zona Križ d.o.o. Križ Sporazum o provođenju radova za opće dobro bez naknade na području Općine, kojim će se regulirati međusobna prava i obveze.

**VI. PRIJELAZNE I ZAVRŠNE ODREDBE**

**Članak 48.**

Na pitanja koja nisu regulirana ovom Odlukom shodno se primjenjuju odredbe Zakona i podzakonskih propisa.

**Članak 49.**

Postupci iz djelokruga socijalne skrbi započeti do stupanja na snagu ove Odluke dovršit će se sukladno odredbama Odluke o socijalnoj skrbi („Glasnik Zagrebačke županije“ br. 46/22).

**Članak 50.**

Danom stupanja na snagu ove Odluke prestaje važiti Odluka o socijalnoj skrbi („Glasnik Zagrebačke županije“ br. 46/22).

**Članak 51.**

Ova Odluka stupa na snagu osmi dan od dana objave u Glasniku Zagrebačke županije.

REPUBLIKA HRVATSKA

ZAGREBAČKA ŽUPANIJA

OPĆINA KRIŽ

OPĆINSKO VIJEĆE

KLASA: 550-01/24-01/06

URBROJ: 238-16-01-24-1

Križ, 16. prosinca 2024.

PREDSJEDNIK OPĆINSKOG VIJEĆA

OPĆINE KRIŽ:

Zlatko Hrastić

Na temelju članaka 143. Zakona o odgoju i obrazovanju u osnovnoj i srednjoj školi („Narodne novine“ br. [87/08](https://www.zakon.hr/cms.htm?id=66), [86/09](https://www.zakon.hr/cms.htm?id=67), [92/10](https://www.zakon.hr/cms.htm?id=68), [105/10](https://www.zakon.hr/cms.htm?id=69), [90/11](https://www.zakon.hr/cms.htm?id=70), [5/12](https://www.zakon.hr/cms.htm?id=71), [16/12](https://www.zakon.hr/cms.htm?id=72), [86/12](https://www.zakon.hr/cms.htm?id=73), [126/12](https://www.zakon.hr/cms.htm?id=182), [94/13](https://www.zakon.hr/cms.htm?id=480), [152/14](https://www.zakon.hr/cms.htm?id=1671), [07/17](https://www.zakon.hr/cms.htm?id=17751), [68/18](https://www.zakon.hr/cms.htm?id=31279), [98/19](https://www.zakon.hr/cms.htm?id=40815), [64/20](https://www.zakon.hr/cms.htm?id=44620), [151/22](https://www.zakon.hr/cms.htm?id=55120), [155/23](https://www.zakon.hr/cms.htm?id=59863) i [156/23](https://www.zakon.hr/cms.htm?id=59089)), članaka 25. i 100. Statuta Općine Križ („Glasnik Zagrebačke županije“ br. 11/21 i 57/23) i članka 64. Poslovnika Općinskog vijeća Općine Križ („Glasnik Zagrebačke županije“ br. 11/21), Općinsko vijeće Općine Križ na 33. sjednici održanoj dana 16. prosinca 2024. godine donijelo je

**ODLUKU   
O POTPORAMA OBRAZOVANJU**

1. **OPĆE ODREDBE**

**Članak 1.**

Odlukom o potporama obrazovanju utvrđuju se oblici, način financiranja i zadovoljavanja potpora u osnovnom, srednjem i visokom obrazovanju, a za čiju se provedbu planiraju sredstva proračunom Općine Križ (u daljnjem tekstu: Općine) i definiraju se programom javnih potreba u predškolskom odgoju i obrazovanju te osnovnom, srednjem i visokom obrazovanju Općine Križ (u daljnjem tekstu: Programom javnih potreba) kojeg Općinsko vijeće Općine Križ (u daljnjem tekstu: Općinsko vijeće) usvaja za svaku proračunsku godinu.

1. **POTPORE OBRAZOVANJU OPĆINE KRIŽ**

**Članak 2.**

Potpore u cilju unapređenja standarda osnovnog, srednjeg i visokog obrazovanja za koje se sredstva osiguravaju u proračunu Općine su:

1. **Sufinanciranje osnovnog i srednjeg obrazovanja (potpore u cilju unapređenja standarda osnovnoškolskog i srednjoškolskog obrazovanja)** 
   1. **s**ufinanciranje programa produženog boravka, škole plivanja, održavanja školske

kuhinje, sportske dvorane te ostale potpore

* 1. sufinanciranje nabave udžbenika/radnih materijala za učenike

1. **Potpore obrazovanju učenicima i studentima**

2.1 stipendije za učenike i studente

* 1. sufinanciranje učeničkog doma učenika srednjih škola

1. **Potpore obrazovanju - sufinanciranje prijevoza**

3.1 sufinanciranje i/ili financiranje troškova javnog prijevoza redovitim studentima

3.2 pravo na naknadu za troškove prijevoza zbog školovanja

1. **Ostale akcije, manifestacije i projekti koji će pridonijeti poboljšanju i razvitku odgoja i obrazovanja.**

**1. SUFINANCIRANJE OSNOVNOG I SREDNJEG OBRAZOVANJA**

**1.1 Sufinanciranje programa produženog boravka, škole plivanja, održavanja školske** **kuhinje, sportske dvorane te ostale potpore**

**Članak 3.**

Općina svake godine proračunom osigurava sredstva za potpore u cilju unapređenja standarda osnovnoškolskog i srednjoškolskog obrazovanja što između ostalog uključuje sufinanciranje Programa produženog boravka, sufinanciranje škole plivanja, sufinanciranje godišnjeg troška održavanja školske kuhinje, sufinanciranje održavanja školske sportske dvorane i ostale potpore, sukladno potrebama tijekom godine i mogućnostima proračuna.

**Članak 4.**

Na temelju pojedinačnih zahtjeva školskih ustanova koje djeluju na području Općine Križ, Osnovne škole Milke Trnine Križ (u daljnjem tekstu: Osnovne škole) i Srednje škole Ivan Švear Ivanić Grad (u daljnjem tekstu: Srednje škole), za ostvarivanje potpora iz članka 3. ove Odluke, Općinski načelnik Općine Križ (u daljnjem tekstu: Općinski načelnik), posebnim aktom utvrđuje namjeru sufinanciranja, uvjete te iznos sufinanciranja, a o čemu se po potrebi može sklopiti ugovor ili sporazum.

Općinski načelnik prije početka svake školske godine donosi Odluku kojom se utvrđuje namjera sufinanciranja Programa produženog boravka.

Općinsko vijeće za svaku kalendarsku godinu, nakon donošenja proračuna, odobrava izdvajanje novčanih sredstava za sufinanciranje Programa produženog boravka.

Osnovna škola i Srednja škola obvezuju se Općini, podnijeti izvješće o namjenskom utrošku sredstava, koje mora sadržavati financijski i opisni izvještaj.

O iznosu sufinanciranja iz proračuna, Općinsko vijeće biti će informirano putem polugodišnjeg i godišnjeg izvještaja o izvršenju proračuna Općine.

**1.2 Sufinanciranje nabave udžbenika/radnih materijala za učenike**

**Članak 5.**

Općina svake godine programom javnih potreba, kojeg donosi Općinsko vijeće, u proračunu osigurava novčana sredstva za nabavu udžbenika/radnih materijala za učenike Osnovne škole i Srednje škole, a sukladno mogućnostima proračuna.

Način, uvjete te iznos sufinanciranja utvrđuje Općinski načelnik, sukladno zahtjevu Osnovne škole i Srednje škole, posebnim zaključkom za svaku proračunsku godinu.

U svrhu kontrole namjenskog korištenja sredstava Osnovna škola i Srednja škola obvezuju se Općini dostaviti završni izvještaj o provedbi nabave udžbenika i drugih obrazovnih materijala za pojedinu školsku godinu.

O iznosu sufinanciranja iz proračuna, Općinsko vijeće biti će informirano putem polugodišnjeg i godišnjeg izvještaja o izvršenju proračuna Općine Križ.

**2. POTPORE OBRAZOVANJU UČENICIMA I STUDENTIMA**

**2.1 Stipendije za učenike i studente**

**Članak 6.**

Pravo na stipendiju imaju učenici i studenti s prebivalištem na području Općine, u skladu s Pravilnikom o stipendiranju učenika i studenata s područja Općine Križ (u daljnjem tekstu: Pravilnik), kojeg donosi Općinsko vijeće, a kojim se utvrđuju opći uvjeti, kategorije, postupak i kriteriji dodjele stipendija Općine.

Novčana sredstva za stipendije osiguravaju se u proračunu Općine. Općinski načelnik za svaku školsku/akademsku godinu, posebnom Odlukom utvrđuje broj i visinu stipendija za pojedinu kategoriju stipendija iz Pravilnika, ovisno o mogućnostima proračuna.

**2.2 Sufinanciranje učeničkog doma učenika srednjih škola**

**Članak 7.** Općinsko vijeće za svaku kalendarsku godinu, nakon donošenja proračuna Općine, odobrava izdvajanje novčanih sredstava za sufinanciranje smještaja i prehrane učenika u učeničkim domovima.

Pravo na sufinanciranje smještaja i prehrane učenika u učeničkim domovima, ostvaruje redoviti učenik s prebivalištem na području Općine, bez obzira na socijalni status.

Općinski načelnik posebnom Odlukom utvrđuje uvjete, postupak i iznos sufinanciranja smještaja i prehrane učenika u učeničkim domovima, ovisno o mogućnostima proračuna Općine, a sukladno odluci nadležnog ministarstva o utvrđivanju cijene usluge smještaja i prehrane učenika u učeničkim domovima za pojedinu godinu i ostalim mjerodavnim propisima i aktima.

O iznosu sufinanciranja iz proračuna, Općinsko vijeće biti će informirano putem polugodišnjeg i godišnjeg izvještaja o izvršenju proračuna Općine.

**3. POTPORE OBRAZOVANJU - SUFINANCIRANJE PRIJEVOZA**

**3.1 Sufinanciranje i/ili financiranje troškova javnog prijevoza redovitim studentima**

**Članak 8.**

Pravo na sufinanciranje i/ili financiranje troškova javnog prijevoza priznaje se redovitim studentima s prebivalištem na području Općine, u skladu s posebnom odlukom Općinskog vijeća, temeljem koje Općinski načelnik, za svaku akademsku godinu donosi Odluku o iznosu, načinu i postupku ostvarivanja sufinanciranja i/ili financiranja te potrebnoj dokumentaciji za ostvarivanje prava na sufinanciranje i/ili financiranje prijevoza studenata s područja Općine Križ.

Pod prijevozom studenata iz stavka 1. ovog članka podrazumijeva se javni prijevoz u željezničkom prometu (vlak) i javni linijski prijevoz u cestovnom prijevozu (autobus). Općinski načelnik donosi i Zaključke o izdvajanju novčanih sredstava za sufinanciranje i/ili financiranje prijevoza za studente s područja Općine i sklapanju ugovora s prijevoznikom.

Ugovorom s prijevoznikom uređuju se međusobna prava i obveze, način obračuna, ispostavljanje računa, rokovi i način plaćanja usluge prijevoza, te način rješavanja sporova i raskid Ugovora.

O iznosu sufinanciranja iz proračuna, Općinsko vijeće biti će informirano putem polugodišnjeg i godišnjeg izvještaja o izvršenju proračuna Općine.

**3.2 Pravo na naknadu za troškove prijevoza zbog školovanja**

**Članak 9.**

Prijevoz djetetu s teškoćama u razvoju i osobi s invaliditetom, polazniku srednje škole u mjestu prebivališta osigurava Općina, ako prijevoz nije osiguran po nekoj drugoj osnovi.

Postupak za odobravanjeprava na naknadu za troškove prijevoza pokreće se na obrazloženi pisani zahtjev korisnika (roditelja, skrbnika korisnika, osobe s invaliditetom, polaznika srednje škole) u kojem je korisnik obvezan priložiti dokumentaciju, mišljenja nadležne zdravstvene ustanove i drugog subjekta koja dokazuju činjenice vezane uz priznavanje spomenutog prava.

U postupku razmatranja zahtjeva Jedinstveni upravni odjel može zatražiti dodatnu dokumentaciju radi potvrde opravdanosti za priznavanje prava te prije rješavanja o zahtjevu zatražiti mišljenje nadležne ustanove socijalne skrbi.

Po provedenom postupku utvrđivanja prava na naknadu za troškove prijevoza, a u skladu s mogućnostima proračuna Općine, Općinski načelnik posebnim zaključkom odlučuje o načinu provedbe, postupku osiguranja prijevoza, podmirenju troškova prijevoza te odobravanju izdvajanja potrebnih novčanih sredstava, na temelju kojeg Jedinstveni upravni odjel izdaje rješenje.

**4. OSTALE AKCIJE, MANIFESTACIJE I PROJEKTI KOJI ĆE PRIDONIJETI POBOLJŠANJU I RAZVITKU ODGOJA I OBRAZOVANJA**

**Članak 10.**

U cilju potpore unapređenja standarda osnovnoškolskog, srednjoškolskog i visokog obrazovanja, Općina može, uz posebno odobrenje Općinskog načelnika i/ili Općinskog vijeća, sufinancirati ili financirati i ostale akcije, manifestacije i projekte koji će pridonijeti poboljšanju i razvitku odgoja i obrazovanja.

**III. NADLEŽNOST I POSTUPAK**

**Članak 11.**

Postupak priznavanja prava propisanih ovom Odlukom, ako ovom Odlukom ili drugim aktom nije drugačije određeno, pokreće se na zahtjev stranke, korisnika, roditelja/skrbnika, Osnovne škole ili Srednje škole te po službenoj dužnosti.

Ako ovom Odlukom ili drugim aktom donesenim za potrebe realizacije ove Odluke, nije drugačije određeno, zahtjev za priznavanja prava propisanih ovom Odlukom podnosi se Jedinstvenom upravnom odjelu Općine.

**Članak 12.**

Za priznavanje prava iz ove Odluke potreban je pristanak korisnika odnosno njegovog zakonskog zastupnika te mu se jamči tajnost i zaštita osobnih podataka sukladno posebnim propisima.

Podnošenje zahtjeva za priznavanje pojedinog prava iz ove Odluke, smatra se pristankom korisnika na priznavanje prava te na prikupljanje podataka u svrhu ostvarivanja istih i poduzimanja radnji nužnih za priznavanje prava.

**Članak 13.**

Uz zahtjev za priznavanje prava iz ove Odluke podnositelj zahtjeva dužan je Jedinstvenom upravnom odjelu dostaviti odnosno predočiti odgovarajuće isprave te dokaze o opravdanosti i zasnovanosti zahtjeva na mjerodavnim propisima i aktima. Ako je to potrebno radi trajnijeg ostvarivanja prava iz ove Odluke, Jedinstveni upravni odjel može od podnositelja zahtjeva odnosno od korisnika prava zahtijevati da odgovarajuće isprave i dokaze za daljnje priznavanje prava dostavi i tijekom korištenja prava.

U rješavanju zahtjeva Jedinstveni upravni odjel može posjetom kućanstvu odnosno podnositelju zahtjeva ili na drugi prikladan način ispitati činjenice, okolnosti i uvjete koji mogu utjecati na utvrđivanje prava.

**Članak 14.**

U rješavanju zahtjeva za priznavanje prava iz ove Odluke Jedinstveni upravni odjel, po potrebi surađuje s nadležnim ustanovama te s drugim pravnim i fizičkim osobama.

Kad se pojedina prava iz ove Odluke mogu ostvarivati isplatama ustanovama, ili drugoj pravnoj osobi u ime i za račun korisnika prava, takav se način isplate može urediti aktom kojega donosi Jedinstveni upravni odjel ili Općinski načelnik.

**Članak 15.**

Ako ovom Odlukom ili drugim aktima nije propisano drugačije, o zahtjevu za priznavanje prava iz ove Odluke odlučuje Jedinstveni upravni odjel rješenjem ili drugim aktom.

Protiv pojedinačnog akta iz stavka 1. ovoga članka kojeg donosi Jedinstveni upravni odjel, može se izjaviti žalba nadležnom upravnom tijelu županije u roku od 15 dana od dana dostave pojedinačnog akta.

**Članak 16.**

Korisnik prava iz ove Odluke dužan je sukladno Zakonu, obavijestiti Jedinstveni upravni odjel o svakoj promjeni koja utječe na daljnje korištenje prava i usluga ili na visinu priznatog iznosa najkasnije u roku od osam dana od dana nastanka promjene.

Ako se promijene okolnosti i uvjeti o kojima prema ovoj Odluci i drugim posebno donesenim aktima, ovisi daljnje priznavanje pojedinog prava, odnosno na osnovi obavijesti korisnika ili na osnovi podataka pribavljenih po službenoj dužnosti, Jedinstveni upravni odjel će donijeti novo rješenje ili izmijenjeni pojedinačni akt odnosno izvršno tijelo novi akt.

**Članak 17.**

Za točnost podataka navedenih u zahtjevu za priznavanje prava i podataka danih u postupku preispitivanja uvjeta za daljnje priznavanje prava iz ove Odluke podnositelj zahtjeva odnosno korisnik prava odgovara materijalno i kazneno.

**Članak 18.**

Jedinstveni upravni odjel Općine Križ dužan je voditi propisane evidencije te izrađivati izvješća i dokumentaciju o ostvarivanju prava po osnovi ove Odluke i mjerodavnih zakonskih i drugih pozitivnih propisa.

Službenik koji vodi postupak do donošenja pojedinačnog akta mora svoj rad obavljati sukladno mjerodavnim propisima te poštivati osobnost korisnika i dužan je čuvati kao profesionalnu tajnu podatke o korisnicima sukladno Zakonu i drugim mjerodavnim propisima.

**IV. PRIJELAZNE I ZAVRŠNE ODREDBE**

**Članak 19.**

Na pitanja koja nisu uređena ovom Odlukom shodno se primjenjuju odredbe mjerodavnih Zakona i podzakonskih propisa.

**Članak 20.**

Ova Odluka stupa na snagu osmi dan od dana objave u Glasniku Zagrebačke županije.

REPUBLIKA HRVATSKA

ZAGREBAČKA ŽUPANIJA

OPĆINA KRIŽ

OPĆINSKO VIJEĆE

KLASA: 602-01/24-01/08

URBROJ: 238-16-01-24-1

Križ, 16. prosinca 2024.

PREDSJEDNIK OPĆINSKOG VIJEĆA

OPĆINE KRIŽ:

Zlatko Hrastić

Na temelju članka 35. Zakona o lokalnoj i područnoj (regionalnoj) samoupravi ("Narodne novine" br. 33/01, 60/01, 129/05, 109/07, 125/08, 36/09, 150/11, 144/12, 19/13, 137/15, 123/17, 98/19 i 144/20), te sukladno odredbama Zakona o udrugama („Narodne novine“ br. 74/14, 70/17, 98/19 i 151/22) i odredbama Uredbe o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge („Narodne novine“ br. 26/15 i 37/21), članaka 25. i 100. Statuta Općine Križ („Glasnik Zagrebačke županije“ br. 11/21 i 57/23) i članka 64. Poslovnika Općinskog vijeća Općine Križ („Glasnik Zagrebačke županije“ br. 11/21), Općinsko vijeće Općine Križ na ­­­33. sjednici održanoj dana 16. prosinca 2024. godine donijelo je

**ODLUKU**

**o utvrđivanju uvjeta i načina dodjele prostora u vlasništvu Općine Križ i prostora s kojima Općina Križ upravlja na korištenje udrugama**

**I.**

Ovom Odlukom se utvrđuju način i postupak dodjele prostora u vlasništvu Općine Križ i prostora s kojima Općina Križ upravlja na korištenje udrugama sa sjedištem na području Općine Križ (u daljnjem tekstu: prostori) za provođenje aktivnosti od interesa za opće dobro.

Aktivnostima od interesa za opće dobro smatraju se osobito aktivnosti udruga koje pridonose zaštiti i promicanju ljudskih prava, zaštiti i promicanju prava nacionalnih manjina, zaštiti i promicanju prava osoba s invaliditetom i djece s teškoćama u razvoju, starijih i nemoćnih, jednakosti i ravnopravnosti te mirotvorstvu i borbi protiv nasilja i diskriminacije, promicanju vrijednosti Domovinskog rata, zaštiti, brizi i izobrazbi djece i mladih te njihovu aktivnom sudjelovanju u društvu, prevenciji i borbi protiv svih oblika ovisnosti, razvoju demokratske političke kulture, zaštiti i promicanju prava manjinskih društvenih skupina, promicanju i razvoju volonterstva, socijalnim uslugama i humanitarnoj djelatnosti, poticanju i razvoju socijalnog poduzetništva, zaštiti prava potrošača, zaštiti okoliša i prirode i zaštiti i očuvanju kulturnih dobara, održivom razvoju, razvoju lokalne zajednice, međunarodnoj razvojnoj suradnji, zaštiti zdravlja, razvoju i promicanju znanosti, obrazovanja, cjeloživotnog učenja, kulture i umjetnosti, tehničke i informatičke kulture, sporta, dobrovoljnog vatrogastva, traganja i spašavanja te drugim aktivnostima koje se po svojoj prirodi, odnosno po posebnim propisima o financiranju javnih potreba u određenom području mogu smatrati djelovanjem od interesa za opće dobro.

**II.**

Prostori se dodjeljuju na korištenje udrugama temeljem Javnog natječaja za dodjelu prostora u vlasništvu Općine Križ i prostora s kojima Općina Križ upravlja na korištenje udrugama (u daljnjem tekstu: Javni natječaj), sukladno mogućnostima Općine Križ, uz posebnu pažnju da se isti racionalno koriste.

Prioritet pri dodjeli prostora imaju udruge koje već koriste prostore za koje se natječu, a brinu se o tim prostorima pažnjom dobrog domaćina.

Pravo nadodjelu prostora Javnim natječajem, imaju one udruge, upisane u Registar udruga najmanje godinu dana od dana raspisivanja Javnog natječaja.

**III.**

Općina Križ može dodijeliti prostore udrugama na rok od 3 godine, uz naplatu 0,25 EUR-a po metru kvadratnom godišnje.

**IV.**

Za provedbu ove Odluke te pripremu i provedbu Javnog natječaja zadužuje se Jedinstveni upravni odjel Općine Križ.

Jedinstveni upravni odjel Općine Križ i Povjerenstvo za dodjelu prostora u vlasništvu Općine Križ i prostora s kojima Općina Križ upravlja na korištenje udrugama (u daljnjem tekstu: Povjerenstvo), a koje osniva i imenuje Općinski načelnik Općine Križ, kao neovisno, stručno tijelo Općine Križ, provode postupke od faze pripreme Javnog natječaja do faze potpisivanja ugovora s udrugama, a sve i skladu s Ovom Odlukom i Uredbom o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge.

**V.**

Tekst Javnog natječaja sadrži: podatke o prostoru (adresu, površinu, namjenu i visinu naknade za korištenje), vrijeme na koje se prostor daje na korištenje, podatke tko može sudjelovati u natječaju, podatke o partnerstvu s drugim organizacijama (zajednička prijava), uvjete za prijavu na natječaj, sadržaj prijave, način prijave, rok i mjesto podnošenja prijave, kriteriji i mjerila za dodjelu prostora, te po potrebi i druge uvjete.

**VI.**

Kriteriji, mjerila, odnosno uvjeti za dodjelu prostora udrugama kao i to koji se prostori dodjeljuju te sve ostalo vezano uz provedbu postupka dodjele prostora udrugama, bit će dodatno razrađeni u Javnom natječaju i ugovoru koji će udruge sklopiti s Općinom Križ.

**VII.**

Iznimno, bez objavljivanja Javnog natječaja prostor se može dodijeliti izravno samo:

* kada nepredviđeni događaji obvezuju Općinu Križ da u suradnji s udrugama žurno djeluje u rokovima u kojima nije moguće provesti natječajni postupak i problem je moguće riješiti samo izravnom dodjelom prostora;
* kada se prostor dodjeljuje udruzi ili skupini udruga koje imaju isključivu nadležnost na području Općine Križ ili je udruga jedina organizacija operativno sposobna za rad na području Općine Križ;
* kada se prostor dodjeljuje udruzi kojoj su zakonom, drugim propisom ili aktom dodijeljene određene javne ovlasti.

**VIII.**

Javni natječaj raspisuje Općinski načelnik Općine Križ te isti objavljuje s cjelokupnom natječajnom dokumentacijom na internetskoj stranici Općine Križ [www.opcina-kriz.hr](http://www.opcina-kriz.hr).

Nakon provjere svih pristiglih i zaprimljenih prijava, a temeljem kriterija i mjerila iz Javnog natječaja, Povjerenstvo izrađuju Zapisnik o otvaranju zaprimljenih prijava te predlaže popis udruga za dodjelu prostora u vlasništvu Općine Križ i prostora s kojima Općina Križ upravlja na korištenje udrugama Općinskom načelniku Općine Križ, koji donosi Odluku o dodjeli prostora na korištenje udrugama, te sklapa ugovore o korištenju prostora s udrugama kojima su prostori dodijeljeni.

**IX.**

Stupanjem na snagu ove Odluke, prestaje važiti Odluka utvrđivanju uvjeta i načina dodjele prostora u vlasništvu Općine Križ i prostora s kojima Općina Križ upravlja na korištenje udrugama („Glasnik Zagrebačke županije“ br. 15/22).

**X.**

Ova Odluka stupa na snagu osmi dan od dana objave u Glasniku Zagrebačke županije.

REPUBLIKA HRVATSKA

ZAGREBAČKA ŽUPANIJA

OPĆINA KRIŽ

OPĆINSKO VIJEĆE

KLASA: 372-01/24-01/24

URBROJ: 238-16-01-24-1

Križ, 16. prosinca 2024.

PREDSJEDNIK OPĆINSKOG VIJEĆA OPĆINE KRIŽ:

Zlatko Hrastić

Na temelju članka 111. stavka 3. Zakona o komunalnom gospodarstvu („Narodne novine“, br. 68/18, 110/18 i 32/20), članaka 25. i 100. Statuta Općine Križ („Glasnik Zagrebačke županije“, br. 11/21 i 57/23) i članka 64. Poslovnika Općinskog vijeća Općine Križ („Glasnik Zagrebačke županije“, br. 11/21), Općinsko vijeće Općine Križ na 33. sjednici održanoj dana 16. prosinca 2024. godine donijelo je

**O D L U K U**

**o izgledu službene odore te izgledu i sadržaju službenih iskaznica**

**komunalno-prometnog redara Općine Križ**

I. OPĆE ODREDBE

Članak 1.

Odlukom o izgledu službene odore te izgledu i sadržaju službenih iskaznica komunalno-prometnog redara Općine Križ (u daljnjem tekstu: Odluka), propisuju se vrsta, oblik i oznake službene odore, vrijeme nošenja odore, financiranje nabave odore te oblik, sadržaj i način izdavanja službenih iskaznica komunalno - prometnog redara Općine Križ.

Poslove komunalnog i prometnog redara u Jedinstvenom upravnom odjelu Općine Križ obavlja službenik raspoređen na radno mjesto u čijem su opisu poslova i zadataka odredbama Pravilnika o unutarnjem redu Jedinstvenog upravnog odjela Općine Križ, objedinjeno naznačeni poslovi komunalnog i prometnog redara, stoga se odredbama ove Odluke koristi izraz komunalno-prometni redar.

Članak 2.

Izrazi koji se koriste u ovoj Odluci, a imaju rodno značenje, odnose se jednako na muški i ženski rod, bez obzira jesu li korišteni u muškom ili ženskom rodu.

II. IZGLED SLUŽBENE ODORE

Članak 3.

Za vrijeme obavljanja službene dužnosti komunalno-prometni redar mora nositi službenu odoru propisanu ovom Odlukom.

Službena odora komunalno-prometnog redara sastoji se od:

- odore koja se koristi u obavljanju poslova iz djelokruga komunalnog redara:

- prsluk,

- šilterica/kapa,

- polo majica kratkih rukava,

- cipele/čizme i

- odore koja se, uz odoru za komunalnog redara, mora koristiti u obavljanju poslova iz djelokruga prometnog redara:

- reflektirajući prsluk,

- rukavice.

Članak 4.

Temeljem odredaba Pravilnika o odori službenika jedinice lokalne samouprave koji obavlja poslove nadzora i premještanja nepropisno zaustavljenih i parkiranih vozila i poslove upravljanja prometom, komunalni redari kojima je, sukladno posebnom propisu, izdano uvjerenje o stručnoj osposobljenosti za obavljanje poslova upravljanja prometom te nadzora i premještanja nepropisno zaustavljenih i parkiranih vozila te službena iskaznica za obavljanje navedenih poslova, mogu obavljati poslove nadzora nepropisno zaustavljenih ili parkiranih vozila i poslove upravljanja prometom u propisanoj odori komunalnih redara.

Komunalni redar pri obavljanju poslova vezanih za promet mora imati vidno istaknutu službenu iskaznicu prometnog redara, mora nositi reflektirajući prsluk koji se sastoji od grba Općine Križ i riječi „OPĆINA KRIŽ“ i „KOMUNALNO – PROMETNI REDAR“ na prednjoj strani i leđima prsluka, mora nositi rukavice – bijele i može koristiti zviždaljku, fotoaparat i baterijsku svjetiljku.

Članak 5.

Službena odora je tamno plave boje, osim reflektirajućeg prsluka i rukavica te polo majica kratkih rukava koje mogu biti bijele boje i imaju oznaku koja se sastoji od grba Općine Križ i riječi: „OPĆINA KRIŽ“ i „KOMUNALNO – PROMETNI REDAR“ i to:

- na prednjoj strani i leđima prsluka,

- na prednjoj strani šilterice/kape,

- na prednjoj strani polo majice kratkih rukava.

Članak 6.

Svaki dio službene odore ima rok uporabe.

Popis dijelova službene odore s naznakom roka uporabe iskazan je u Tablici 1. koja čini prilog i sastavni je dio ove Odluke.

Članak 7.

Jedinstveni upravni odjel Općine Križ vodi evidenciju o:

- izdanoj i vraćenoj službenoj odori,

- otpisu i zbrinjavanju razdužene i istrošene službene odore.

Evidencija iz stavka 1. ovoga članka sadrži vrstu i količinu službene odore koja se izdaje, ime i prezime komunalno – prometnog redara koji je zadužuje, datum zaduženja, vrstu i količinu razdužene i istrošene službene odore te način otpisa, rubriku za napomenu i mjesto za potpis komunalno - prometnog redara.

Članak 8.

Osobi koja je zaposlena na radnom mjestu komunalno-prometnog redara izdaje se službena odora.

Članak 9.

Pojedini dijelovi službene odore mogu se zamijeniti i prije isteka rokova propisnih ovom Odlukom samo ako su oštećeni ili potpuno uništeni tijekom obavljanja službene dužnosti.

Ako je do oštećenja ili uništavanja pojedinih dijelova službene odore došlo u uporabnom roku, a to nije posljedica obavljanja službene dužnosti, komunalno-prometnom redaru izdat će se nova odora o njegovom trošku.

Zamjenu oštećene ili uništene službene odore odobrava Općinski načelnik Općine Križ.

Članak 10.

Uporabni rokovi službene odore produljit će se:

1. za vrijeme privremene nesposobnosti za rad (bolovanje) – dulje od mjesec dana neprekidno,

2. za vrijeme provedeno na rodiljnom dopustu,

3. kada je do umirovljenja ostalo manje od 6 mjeseci,

4. u drugim slučajevima kada komunalno-prometni redar nije obavljao poslove komunalno-prometnog redara.

Članak 11.

Komunalno-prometni redar kojemu prestane služba ili je raspoređen na drugo radno mjesto, obvezan je vratiti službenu odoru koju je zadužio.

Članak 12.

Komunalno-prometni redar dužan je nositi službenu odoru samo za vrijeme obavljanja poslova komunalno-prometnog nadzora.

Komunalno-prometni redar dužan je službenu odoru održavati urednom i čistom o svom trošku.

Komunalno-prometni redar ne smije otuđiti ili prepravljati službenu odoru.

Članak 13.

Troškovi nabave službene odore podmiruju se iz sredstava proračuna Općine Križ, a postupak nabave provodi Jedinstveni upravni odjel Općine Križ.

III. IZGLED I SADRŽAJ SLUŽBENE ISKAZNICE

Članak 14.

Službenik raspoređen na radno mjesto komunalno-prometnog redara ima dvije službene iskaznice, jednu iskaznicu za komunalnog redara i jednu iskaznicu za prometnog redara.

Službena iskaznica smije se koristiti samo u svrhu obavljanja poslova komunalno-prometnog redara.

Za vrijeme obavljanja službene dužnosti komunalno-prometni redar dužan je nositi službenu iskaznicu i to iskaznicu komunalnog redara, u okviru obavljanja poslova iz zakonske i drugim propisima utvrđene nadležnosti komunalnog redara, a iskaznicu prometnog redara u okviru obavljanja poslova iz zakonske i drugim propisima utvrđene nadležnosti prometnog redara.

Članak 15.

Službene iskaznice komunalnog i prometnog redara izrađuju se na papiru bijele boje, dimenzije 85,00 x 55,00 mm i zaštićuju se prozirnim plastičnim omotom.

Tekst na iskaznici ispisan je crnom bojom.

Članak 16.

Obrazac službene iskaznice komunalnog redara sadrži:

a) na prednjoj strani

1. otisnuti grb Republike Hrvatske,

2. natpis: Republika Hrvatska, Zagrebačka županija, Općina Križ, Jedinstveni upravni odjel,

3. naziv: „SLUŽBENA ISKAZNICA KOMUNALNOG REDARA“,

4. mjesto za fotografiju, veličine 28 x 32 mm, preko koje je u donjem lijevom kutu otisnut pečat Jedinstvenog upravnog odjela,

5. ime i prezime nositelja iskaznice,

6. broj iskaznice

7. evidencijski broj iskaznice.

b) na poleđini

8. otisnut grb Općine Križ,

9. tekst o ovlastima komunalnog redara,

10. mjesto i datum izdavanja iskaznice,

11. mjesto za pečat i potpis pročelnika,

12. napomena da iskaznica vrijedi do opoziva.

Obrazac službene iskaznice za komunalnog redara iskazan je u Prilogu 1., koji čini sastavni dio ove Odluke.

Članak 17.

Tekst o ovlastima komunalnog redara iz članka 16. ove Odluke koji se nalazi na poleđini službene iskaznice glasi: „Nositelj iskaznice ovlašten je u okviru svoje nadležnosti utvrđene zakonom i drugim propisima obavljati nadzor nad primjenom i izvršenjem propisa vezanih za provođenje komunalnog reda. Fizičke i pravne osobe dužne su komunalnom redaru omogućiti nesmetano obavljanje nadzora, a osobito pristup do prostorija, objekata, zemljišta, naprava i uređaja, dati osobne podatke i pružiti druge potrebne obavijesti o predmetu uredovanja.“

Članak 18.

Službena iskaznica prometnog redara izrađuje se sukladno odredbama Pravilnika o uvjetima obavljanja poslova upravljanja prometom, nadzora i premještanja nepropisno zaustavljenih i parkiranih vozila kada te poslove obavljaju jedinice lokalne samouprave te programu i načinu osposobljavanja službenika i odredbama ove Odluke.

Članak 19.

Obrazac službene iskaznice prometnog redara sadrži:

a) na prednjoj strani

1. otisnuti grb Republike Hrvatske,

2. natpis: Republika Hrvatska, Zagrebačka županija, Općina Križ, Jedinstveni upravni odjel,

3. naziv: „SLUŽBENA ISKAZNICA PROMETNOG REDARA“,

4. mjesto za fotografiju, veličine 28 x 32 mm, preko koje je u donjem lijevom kutu otisnut pečat Jedinstvenog upravnog odjela,

5. ime i prezime prometnog redara,

6. broj iskaznice

b) na poleđini

7. tekst o ovlastima prometnog redara,

8. evidencijski broj iskaznice,

9. datum izdavanja iskaznice,

10. pečat i potpis pročelnika,

Obrazac službene iskaznice za prometnog redara iskazan je u Prilogu 2., koji čini sastavni dio ove Odluke.

Članak 20.

Službene iskaznice izdaje pročelnik Jedinstvenog upravnog odjela Općine Križ, uz suglasnost Općinskog načelnika Općine Križ.

Jedinstveni upravni odjel Općine Križ vodi evidencije o izdanim i vraćenim službenim iskaznicama komunalno-prometnog redara.

Evidencija iz stavka 2. ovoga članka vodi se posebno za iskaznicu komunalnog redara, a posebno za iskaznicu prometnog redara i sadrže:

- ime i prezime redara kojemu je izdana službena iskaznica,

- evidencijski broj iskaznice,

- broj iskaznice,

- datum izdavanja,

- datum vraćanja odnosno poništenja službene iskaznice,

- dio za napomenu,

- mjesto za potpis redara.

Članak 21.

Svaka zlouporaba službene iskaznice povlači disciplinsku i kaznenu odgovornost.

Pročelnik Jedinstvenog upravnog odjela Općine Križ može komunalno-prometnom redaru privremeno oduzeti službenu iskaznicu ako je protiv njega pokrenut disciplinski postupak za djela koja su navedena u zakonu kao teške povrede službene dužnosti, provedena istraga ili je podignuta optužnica za djela vezana uz obnašanje službene dužnosti, kao i iz drugih opravdanih razloga kada postoji opasnost zlouporabe dužnosti.

Članak 22.

Komunalno - prometni redar čija je službena iskaznica oštećena ili koji je izgubi ili na drugi način ostane bez nje, obvezan je o tome odmah obavijestiti pročelnika Jedinstvenog upravnog odjela Općine Križ.

Nova službena iskaznica izdat će se nakon što je oštećena, izgubljena ili na drugi način nestala iskaznica proglašena nevažećom i poništena u Jedinstvenom upravnom odjelu Općine Križ.

Članak 23.

Komunalno-prometni redar kojemu je prestala služba ili je raspoređen na drugo radno mjesto, obvezan je vratiti izdanu službenu iskaznicu pročelniku Jedinstvenog upravnog odjela Općine Križ.

Vraćena službena iskaznica se poništava i pohranjuje uz evidenciju o izdanim i vraćenim službenim iskaznicama komunalno-prometnog redara iz članka 20. stavka 2. ove Odluke.

IV. PRIJELAZNE I ZAVRŠNE ODREDBE

Članak 24.

Iskaznica komunalnog redara izdana u skladu s odredbama Odluke o izgledu službene odore te izgledu i sadržaju službene iskaznice komunalnog redara Općine Križ („Glasnik Zagrebačke županije“ br. 60/23) vrijedi do izdavanja iskaznica u skladu s odredbama ove Odluke.

Članak 25.

Danom stupanja na snagu ove Odluke prestaje važiti Odluka o izgledu službene odore te izgledu i sadržaju službene iskaznice komunalnog redara Općine Križ („Glasnik Zagrebačke županije“ br. 60/23).

Članak 26.

Ova Odluka stupa na snagu osmi dan od dana objave u Glasniku Zagrebačke županije.

REPUBLIKA HRVATSKA

ZAGREBAČKA ŽUPANIJA

OPĆINA KRIŽ

OPĆINSKO VIJEĆE

KLASA: 363-04/24-01/28

URBROJ: 238-16-01-24-1

Križ, 16. prosinca 2024.

PREDSJEDNIK OPĆINSKOG VIJEĆA

OPĆINE KRIŽ:

Zlatko Hrastić

Tablica 1.

POPIS DIJELOVA SLUŽBENE ODORE S NAZNAKOM ROKA UPORABE

|  |  |  |  |
| --- | --- | --- | --- |
| Redni broj | Naziv i vrsta službene odore | Količina  (komad) | Uporabni rok  (izražen u mjesecima) |
| 1. | Prsluk | 1 | 24 |
| 2. | Šilterica/kapa | 2 | 12 |
| 3. | Polo majica kratkih rukava | 2 | 12 |
| 4. | Cipele/čizme | 1 | 24 |
| 5. | Reflektirajući prsluk | 1 | 24 |
| 6. | Rukavice | 2 | 12 |

Prilog 1.

SLUŽBENA ISKAZNICA KOMUNALNOG REDARA

- 85,00 mm x 55,00 mm

|  |  |
| --- | --- |
| http://connexus.net.au/~mikuto/stamps/rh_grb.jpg   |  | | --- | | FOTOGRAFIJA  28 x 32 mm |   **REPUBLIKA HRVATSKA**  **ZAGREBAČKA ŽUPANIJA**  **OPĆINA KRIŽ**  **Jedinstveni upravni odjel**  **SLUŽBENA ISKAZNICA**  **KOMUNALNOG REDARA**    Ime: ……………………………………………. broj iskaznice    Prezime: …………………………………………….. \_\_\_\_\_\_  evidencijski broj iskaznice \_\_\_\_\_ |

|  |  |
| --- | --- |
| Datoteka:Grb Općine Križ.png – Wikipedija **OVLAŠTENJE**   |  | | --- | | „Nositelj iskaznice ovlašten je u okviru svoje nadležnosti utvrđene zakonom i drugim propisima obavljati nadzor nad primjenom i izvršenjem propisa vezanih za provođenje komunalnog reda. Fizičke i pravne osobe dužne su komunalnom redaru omogućiti nesmetano obavljanje nadzora, a osobito pristup do prostorija, objekata, zemljišta, naprava i uređaja, dati osobne podatke i pružiti druge potrebne obavijesti o predmetu uredovanja.“ |   \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  Mjesto i datum izdavanja iskaznice MP Potpis pročelnika  ***OVA ISKAZNICA VRIJEDI DO OPOZIVA*** |

Prilog 2.

SLUŽBENA ISKAZNICA PROMETNOG REDARA

- 85,00 mm X 55,00 mm

|  |  |
| --- | --- |
| http://connexus.net.au/~mikuto/stamps/rh_grb.jpg   |  | | --- | | FOTOGRAFIJA  28 x 32 mm |   **REPUBLIKA HRVATSKA**  **ZAGREBAČKA ŽUPANIJA**  **OPĆINA KRIŽ**  **Jedinstveni upravni odjel**  **SLUŽBENA ISKAZNICA**  **PROMETNOG REDARA**    Ime: ……………………………………………. broj iskaznice    Prezime: …………………………………………….. \_\_\_\_\_ |

|  |
| --- |
| OVLAŠTENJE  Nositelj ove iskaznice ovlašten je u okviru svojih nadležnosti obavljati poslove  nadzora nepropisno zaustavljenih i parkiranih vozila, premještanja nepropisno  zaustavljenih i parkiranih vozila i poslova upravljanja prometom, propisane  važećim Zakonom o sigurnosti prometa na cestama.  Evidencijski broj iskaznice :  \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  Datum izdavanja iskaznice Potpis pročelnika |

Na temelju članka 35. Zakona o lokalnoj i područnoj (regionalnoj) samoupravi ("Narodne novine" br. 33/01, 60/01, 129/05, 109/07, 125/08, 36/09, 150/11, 144/12, 19/13, 137/15, 123/17, 98/19 i 144/20), članaka 25. i 100. Statuta Općine Križ („Glasnik Zagrebačke županije“ br. 11/21 i 57/23) i članka 64. Poslovnika Općinskog vijeća Općine Križ („Glasnik Zagrebačke županije“ br. 11/21), Općinsko vijeće Općine Križ na 33. sjednici održanoj dana 16. prosinca 2024. godine donijelo je

**O D L U K U**

**o davanju suglasnosti na izmjene Društvenog ugovora o osnivanju društva s ograničenom odgovornošću IVAPLIN d.o.o. za distribuciju i opskrbu plinom**

**Ivanić-Grad**

Općinsko vijeće Općine Križ daje suglasnost na izmjene Društvenog ugovora o osnivanju društva s ograničenom odgovornošću IVAPLIN d.o.o. za distribuciju i opskrbu plinom i to pročišćenog teksta od 09. srpnja 2020. godine (u daljnjem tekstu: Društveni ugovor), po člancima Društvenog ugovora sukladno daljnjim odredbama ove Odluke.

Ovom Odlukom Općina Križ kao član/osnivač trgovačkog društva IVAPLIN d.o.o. daje suglasnost za donošenje Odluke o smanjenju temeljnog kapitala radi usklađenja temeljnog kapitala iskazivanjem u valuti EUR prema Zakonu o izmjenama i dopunama Zakona o trgovačkim društvima (NN 114/22) i u svezi s tim donošenje izmjena članaka 9. i 10. Društvenog ugovora te članka 25. stavak 4. Društvenog ugovora vezano za izmjenu uvjeta za člana Nadzornog odbora kojeg izabire Skupština jednoglasno.

Odredbe Društvenog ugovora nakon izmjena glase:

**„Članak 9.**

*Temeljni kapital društva iznosi 161.380,00 EUR (slovima: stošezdesetjednutisućutristoosamdeseteura).*

**Članak 10.**

*Temeljni kapital sastoji se od 3 (tri) nejednaka temeljna uloga koji su uplaćeni u novcu i preuzeti su u cijelosti.*

*Temeljni ulozi članova društva iznose:*

*- Grad Ivanić-Grad 85.100,00 EUR (slovima: osamdesetpettisućastoeura) ili 52,73% (pedesetdvacijelasedamdesettriposto) od ukupnog temeljenog kapitala društva,*

*- Općina Križ 46.200,00 EUR (slovima: četrdesetšesttisućadvjestoeura) ili 28,63% (dvadesetosamcijelihšezdesettriposto) od ukupnog temeljnog kapitala društva;*

*- Općina Kloštar Ivanić 30.080,00 EUR (slovima: tridesettisućaosamdeseteura) ili 18,64% (osamnaestcijelihšezdesetčetiriposto) od ukupnog temeljnog kapitala društva.“*

***Članak 25. stavak 4.***

*Član nadzornog odbora kojeg izabire skupština odlukom iz članka 36. ovog društvenog ugovora, osim kriterija iz prethodnog stavka ovog članka mora ispuniti i sljedeće dodatne uvjete:*

*- završen preddiplomski sveučilišni studij ili diplomski sveučilišni studij ili integrirani preddiplomski i diplomski studij ili s njima izjednačen studij i*

*- najmanje pet godina radnog iskustva stečenog na rukovodećem položaju u energetskom sektoru ili u tehničkom i društvenom području u ostalim sektorima gospodarstva.”*

**IV.**

Daje se suglasnost nadležnim tijelima trgovačkog društva IVAPLIN d.o.o. na provedbu svih radnji i postupaka koji se odnose na upis izmjena Društvenog ugovora, koje su predmet ove Odluke, u sudski registar nadležnog suda, po njihovu donošenju, kao i na izradu i utvrđivanje pročišćenog teksta Društvenog Ugovora, u skladu s ovom Odlukom i odredbama Zakona o trgovačkim društvima.

**V.**

Ova Odluka stupa na snagu danom donošenja, a objavit će se na internetskoj stranici Općine Križ.

REPUBLIKA HRVATSKA

ZAGREBAČKA ŽUPANIJA

OPĆINA KRIŽ

OPĆINSKO VIJEĆE

KLASA: 025-02/24-01/03

URBROJ: 238-16-01-24-5

Križ, 16. prosinca 2024.

PREDSJEDNIK

OPĆINSKOG VIJEĆA OPĆINE KRIŽ:

Zlatko Hrastić

Na temelju članaka 35. i 48. stavka 3. Zakona o lokalnoj i područnoj (regionalnoj) samoupravi ("Narodne novine" br. 33/01, 60/01, 129/05, 109/07, 125/08, 36/09, 150/11, 144/12, 19/13, 137/15, 123/17, 98/19 i 144/20), članaka 25. i 100. Statuta Općine Križ («Glasnik Zagrebačke županije» br. 11/21 i 57/23) i članka 64. Poslovnika Općinskog vijeća Općine Križ („Glasnik Zagrebačke županije“ br. 11/21), Općinsko vijeće Općine Križ na 33. sjednici održanoj dana 16. prosinca 2024. godine donijelo je

**ODLUKU**

**o davanju suglasnosti na brisanje uknjiženog prava prvokupa**

I.

Utvrđuje se da je dana 04. 02. 2019. godine, između Općine Križ, na strani prodavatelja i trgovačkih društava NAFTA CENTAR d.o.o. Samobor, na strani kupca te AGER PHARIA d.o.o. Zagreb, kao zainteresirana treća strana, zaključen Ugovor o kupoprodaji nekretnine, kojim su utvrđena međusobna prava i obveze, vezane uz kupoprodaju nekretnine – zemljišta u Poduzetničkoj zoni Križ, upisanog u zemljišnim knjigama u k.o. Širinec, tadašnji z.k.ul.br. 1466, a sadašnji zk.ul.br. 3445 i to dio k.č.br. 1768/3 oranica u površini 6400 m2, od sveukupne površine 6744 m2, što predstavlja 95/100 dijela katastarske čestice.

II.

Dana ­04. 12. 2024. godine trgovačko društvo NAFTA CENTAR d.o.o. Sveta Nedelja, kao uknjiženi suvlasnik na nekretnini iz točke I. ove Odluke, s upisanim suvlasničkim dijelom: 95/100, podnijelo je Općini Križ zahtjev za brisanje uknjiženog prava prvokupa u korist Općine Križ, a radi namjere privođenja namjeni izgradnje poslovnih objekata na istoj lokaciji, obzirom da sukladno odredbama Prostornog plana uređenja Općine Križ, površina navedene čestice nije dovoljna za izgradnju. S tog osnova, sadašnji suvlasnik NAFTA CENTAR d.o.o. namjerava prodati svoj suvlasnički dio zemljišta kupcu koji se nalazi u postupku kupoprodaje susjedne katastarske čestice, čime će se stvoriti uvjeti za izgradnju, okrupnjavanjem površina.

III.

Radi omogućavanja provedbe izgradnje na predmetnoj nekretnini – zemljištu u Poduzetničkoj zoni Križ, daje se suglasnost Općinskom načelniku Općine Križ za izdavanje izjave za brisanje uknjiženog prava prvokupa na predmetnoj katastarskoj čestici te na poduzimanje svih radnji i postupaka potrebnih za provedbu brisanja istog prava prvokupa, uknjiženog temeljem Ugovora o kupoprodaji nekretnina od 04. 02. 2019. godine.

IV.

Ova Odluka stupa na snagu danom donošenja i objaviti će se na internetskoj stranici Općine Križ.

REPUBLIKA HRVATSKA

ZAGREBAČKA ŽUPANIJA

OPĆINA KRIŽ

OPĆINSKO VIJEĆE

KLASA: 940-01/15-01/09

URBROJ: 238-16-01-24-23

Križ, 16. prosinca 2024.

PREDSJEDNIK OPĆINSKOG VIJEĆA

OPĆINE KRIŽ:

Zlatko Hrastić

Na temelju članka 35. Zakona o lokalnoj i područnoj (regionalnoj) samoupravi ("Narodne novine" br. 33/01, 60/01, 129/05, 109/07, 125/08, 36/09, 150/11, 144/12, 19/13, 137/15, 123/17, 98/19 i 144/20), članaka 25. i 100. Statuta Općine Križ („Glasnik Zagrebačke županije“ br. 11/21 i 57/23) i članka 64. Poslovnika Općinskog vijeća Općine Križ („Glasnik Zagrebačke županije“ br. 11/21) te sukladno odredbama Zakona o udrugama („Narodne novine“ br. 74/14, 70/17, 98/19 i 151/22) i odredbama Uredbe o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge („Narodne novine“ br. 26/15 i 37/21), Općinsko vijeće Općine Križ na 33. sjednici održanoj dana 16. prosinca 2024. godine donijelo je

**ODLUKU**

**o načinu raspodjele novčanih sredstava iz Proračuna Općine Križ za 2025. godinu**

**namijenjenih financiranju programa i projekata od interesa za opće dobro koje provode udruge** **i druge neprofitne organizacije civilnog društva u području kulture, tehničke kulture, sporta, vatrogastva, zdravstva, socijale i preventive**

**I.**

Prioritetna područja za financiranje projekata i programa udruga utvrđuju se za 2025. godinu na temelju procjene potreba u određenom području u skladu sa Programom razvoja Općine Križ za razdoblje2021. – 2027. godine u kojem se u poglavlju 3.1. Društvene djelatnosti, u segmentu društvenih djelatnosti na području Općine prikazane društvene značajke, stanje u obrazovanju, stanje u zdravstvu, sportu, kulturna i prirodna baština te vatrogasna zaštita.

Za unapređenje spomenutih djelatnosti, odnosno aktivnosti udruga od interesa za opće dobro sukladno članku 32. i 33. Zakona o udrugama, a u skladu s Uredbom o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge (u daljnjem tekstu: Uredbe), te ostalim aktima po pojedinim područjima, nužno je primjenjivati načela društvene odgovornosti i korisnosti uz transparentno korištenje proračunskih sredstava pri njihovoj raspodjeli udrugamai drugim neprofitnim organizacijama civilnog društva u području kulture, tehničke kulture, sporta, vatrogastva, zdravstva, socijale i preventive.

Programima i projektima od interesa za opće dobro, u smislu ove Odluke, smatraju se zaokruženi i tematski jasno određeni programi, projekti i aktivnosti čije provođenje kroz dugoročni ili vremenski ograničeni rok djelovanja, daje vidljivu dodanu društvenu vrijednost kojom se podiže kvaliteta života pojedinca i unaprjeđuje razvoj šire društvene zajednice.

Aktivnostima od interesa za opće dobro smatraju se osobito aktivnosti udruga koje pridonose zaštiti i promicanju ljudskih prava, zaštiti i promicanju prava nacionalnih manjina, zaštiti i promicanju prava osoba s invaliditetom i djece s teškoćama u razvoju, starijih i nemoćnih, jednakosti i ravnopravnosti te mirotvorstvu i borbi protiv nasilja i diskriminacije, promicanju vrijednosti Domovinskog rata, zaštiti, brizi i izobrazbi djece i mladih te njihovu aktivnom sudjelovanju u društvu, prevenciji i borbi protiv svih oblika ovisnosti, razvoju demokratske političke kulture, zaštiti i promicanju prava manjinskih društvenih skupina, promicanju i razvoju volonterstva, socijalnim uslugama i humanitarnoj djelatnosti, poticanju i razvoju socijalnog poduzetništva, zaštiti prava potrošača, zaštiti okoliša i prirode i zaštiti i očuvanju kulturnih dobara, održivom razvoju, razvoju lokalne zajednice, međunarodnoj razvojnoj suradnji, zaštiti zdravlja, razvoju i promicanju znanosti, obrazovanja, cjeloživotnog učenja, kulture i umjetnosti, tehničke i informatičke kulture, sporta, dobrovoljnog vatrogastva, traganja i spašavanja te drugim aktivnostima koje se po svojoj prirodi, odnosno po posebnim propisima o financiranju javnih potreba u određenom području mogu smatrati djelovanjem od interesa za opće dobro.

Osnovni standardi financiranja programa i projekata udruga Općine Križ temelje se na odredbama Uredbe, a u skladu s odredbama članka 4. Uredbe, Općina Križ određuje prioritetna područja za financiranje programa i projekata za proračunsku godinu na temelju procjene potreba u određenom području i mjera za ostvarivanje ciljeva sukladno programima javnih potreba u pojedinom području za 2025. godinu.

**II.**

Ovom Odlukom utvrđuje se prioritetna područja od posebnog interesa Općine Križ u 2025. godini i način raspodjele sredstava namijenjenih financiranju programa i projekata udruga i drugih neprofitnih organizacija civilnog društvaiz Proračuna Općine Križ za 2025. godinu.

**Utvrđuje se ukupan iznos sredstava od =225.000,00 EUR-a (slovima: dvjestodvadesetpettisućaeura) namijenjen za financiranje sljedećih prioritetnih područja od posebnog interesa Općine Križ:**

1. **FINANCIRANJE PROGRAMSKIH DJELATNOSTI UDRUGA I USTANOVA U KULTURI, UDRUŽENJA I DRUGIH ORGANIZACIJA KULTURE I OSTALIH KORISNIKA OD ZNAČAJA ZA OPĆINU KRIŽ**

* **Proračunom Općine Križ za 2025. godinu,** **planirana su sredstva u ukupnom iznosu od =70.000,00 EUR-a (slovima: sedamdesettisućaeura),** Razdjel 002, Glava 00201, Program 1008 Program javnih potreba u kulturi, Aktivnost A100801; pozicija Proračuna R0024-381140**,**
* Sredstva su namijenjena za programske djelatnosti udruga te ustanova u kulturi i drugih neprofitnih organizacija civilnog društvakoje djeluju u kulturi te ostalih korisnika od značaja za Općinu Križ,
* Ista se utvrđuju kroz sljedeća prioritetna područja: jačanje kapaciteta udruga za rad usmjeren na zadovoljavanje javnih potreba u kulturi sukladno Programu javnih potreba u kulturi na području Općine Križ u 2025. godini te jačanje kapaciteta udruga koje doprinose razvitku i općem napretku Općine Križ te zajednice u cjelini.

1. **FINANCIRANJE PROGRAMSKIH DJELATNOSTI UDRUGA** **U PODRUČJU ZDRAVSTVA, SOCIJALE I PREVENTIVE** **OD INTERESA ZA OPĆINU KRIŽ U 2025. GODINI**

**- Proračunom Općine Križ za 2025. godinu, planirana su sredstva u ukupnom iznosu od =10.000,00 EUR-a (slovima: desettisućaeura),** Razdjel 002, Glava 00201, Program 1011 Projekti udruga u zdravstvu, socijali i preventivi, Aktivnost A101101; pozicija Proračuna R0028-381110;

**-** Sredstva su namijenjenaza programe i projekte udruga i drugih neprofitnih organizacija civilnog društvakoje djeluju na području zdravstva, socijale i preventive, odnosno programe koji se odnose na jačanje kapaciteta udruga za rad sa osobama s invaliditetom, djecom, obiteljima, mladima, starijim osobama, te drugim ranjivim skupinama društvate jačanje kapaciteta udruga koje doprinose razvitku i općem napretku Općine Križ te zajednice u cjelini.

1. **FINANCIRANJE PROGRAMSKIH DJELATNOSTI** **SPORTSKIH UDRUGA KOJE SE BAVE SPORTSKIM DJELATNOSTIMA,**

* **Proračunom Općine Križ za 2025. godinu, planirana su sredstva u ukupnom iznosu od =145.000,00 EUR-a (slovima: stočetrdesetpettisućaeura),** Razdjel 002,

Glava 00201, Program 1013 Program javnih potreba u sportu, Aktivnost A101301; pozicija Proračuna R0031-381150

* Sredstva su namijenjena su za programe i projekte udruga i drugih neprofitnih organizacija civilnog društvakoje djeluju na području sporta s ciljem poticanja i promicanja sporta, a posebno u dijelu programa koji se temelje na tradiciji bavljenja određenim sportom na području Općine, poticanju i promicanju sportskih aktivnosti (osobito djece, mladih i osoba s invaliditetom), sportskih-rekreacijskih aktivnosti građana te provođenje sportskih takmičenja kao i jačanje kapaciteta sportskih udruga koje doprinose razvitku i općem napretku Općine Križ te zajednice u cjelini. Poseban tradicijski značaj za Općinu Križ kao sportovi od posebnog interesa imaju nogomet i rukomet.

**III.**

Sredstva navedena u stavku 2. točke II. ove Odluke raspodijeliti će se sukladno Uredbi i to na temelju javnog natječaja za financiranje programa i projekata udruga u navedenim područjima, čiji je nositelj Općina Križ i u skladu s dokumentacijom za provedbu javnog natječaja, a sve u cilju transparentnosti dodjele financijskih sredstava i odabira najkvalitetnijih programa i projekata ili izravnom dodjelom sukladno članku 6. stavku 3. podstavku 4. Uredbe.

**IV.**

Ovom Odlukom utvrđuje se i da su Proračunom Općine Križ za 2025. godinu planirana i sredstva za financiranje odnosno sufinanciranje javnih potreba u tehničkoj kulturi, zaštitu od požara, redovnu djelatnost Hrvatskog Crvenog križa kao i rad Udruga iz Domovinskog rata, koja će se dodijeliti temeljem ugovora, a bez provedbe javnog natječaja, iz razloga što je njihovo financiranje regulirano posebnim propisima.

**Utvrđuje se ukupan iznos sredstava od =173.000,00 EUR-a (slovima: stodvadesetpettisućaeura) namijenjen za financiranje sljedećih programa i aktivnosti:**

1. **ZA PROGRAM JAVNIH POTREBA U TEHNIČKOJ KULTURI, iz raspoloživih sredstava u ukupnom iznosu od** **=5.000,00 EUR-a** **(slovima: pettisućeeura)**

– sredstva su namijenjena Zajednici tehničke kulture Općine Križ, a koja će temeljem javnog natječaja raspodijeliti sredstva za projekte i programe članova Zajednice**,** a ista su u Proračunu Općine Križ za 2025. godinu raspoređena u: Razdjel 002, Glava 00201, Program 1010 Program javnih potreba u tehničkoj kulturi, Aktivnost A101001; pozicija Proračuna R0027-381140.

1. **ZA ZAŠTITU OD POŽARA I CIVILNU ZAŠTITU,** **iz raspoloživih sredstava u ukupnom iznosu od** **=150.000,00 EUR-a** **(slovima: stopedesettisućaeura)**

– sredstva se dodjeljuju Vatrogasnoj zajednici Općine Križ zafinanciranje djelatnosti u 2025. godini, odnosno organizaciju rada Vatrogasne zajednice Općine Križ i Dobrovoljnih vatrogasnih društava te obavljanje vatrogasne zaštite na području Općine Križ u 2025. godini, a ista su u Proračunu Općine Križ za 2025. godinu raspoređena u: Razdjel 002, Glava 00201, Program 1004 Program Zaštita od požara i civilna zaštita, Aktivnost A100401; pozicija Proračuna R0014-381140. Sredstva se također dodjeljuju i za financiranje Javne vatrogasne postrojbe Grada Ivanić-Grada za obavljanje vatrogasne djelatnost na području Općine Križ, a ista su u Proračunu Općine Križ za 2025. godinu raspoređena u: Razdjel 002, Glava 00201, Program 1004 Program Zaštita od požara i civilna zaštita, Aktivnost A100401; pozicija Proračuna R0015-381140.

1. **ZA JAVNE OVLASTI I REDOVNU DJELATNOST HRVATSKOG CRVENOG KRIŽA, iz raspoloživih sredstava u ukupnom iznosu od** **=8.000,00 EUR-a** **(slovima: osamtisućaeura)**

– sredstva se dodjeljuju za financiranje redovne djelatnosti Gradskog društva Crvenog križa Ivanić Grad u 2025. godini, a ista su u Proračunu Općine Križ za 2025. godinu raspoređena u: Razdjel 002, Glava 00201, Program 1009 Javne ovlasti i redovna djelatnost Crvenog križa, Aktivnost A100901; pozicija Proračuna R0026-381180.

1. **ZA UDRUGE IZ DOMOVINSKOG RATA,** **iz raspoloživih sredstava u ukupnom iznosu od** **=10.000,00 EUR-a** **(slovima: desettisućaeura)**

– sredstva su planirana za projekte i programe Udruge branitelja Općine Križ, kojoj se sredstva dodjeljuju temeljem članka 168. Zakona o hrvatskim braniteljima iz Domovinskog rata i članovima njihovih obitelji  (“Narodne novine” br. 121/17, 98/19 i 84/21) te ostale udruge proizašle iz Domovinskog rata, a ista su u Proračunu Općine Križ za 2025. godinu raspoređena u: Razdjel 002, Glava 00201, Program 1012 Udruge iz Domovinskog rata, Aktivnost A101201; pozicija Proračuna R0029-381140.

**V.**

Financiranje programa i projekata udruga sukladno članku 6. stavku 3. Uredbe, moguće je i bez objavljivanja javnog natječaja, izravno i to samo u opravdanim i iznimnim slučajevima:

* kada nepredviđeni događaji obvezuju Općinu Križ da u suradnji s udrugama žurno djeluje u rokovima u kojima nije moguće provesti standardni natječajni postupak i problem je moguće riješiti samo izravnom dodjelom sredstava,
* kada se financijska sredstva dodjeljuju udruzi ili skupini udruga koje imaju isključivu nadležnost u području djelovanja i/ili zemljopisnog područja za koje se financijska sredstva dodjeljuju ili je udruga jedina organizacija operativno sposobna za radna području djelovanja i/ili zemljopisnom području na kojem se financirane aktivnosti provode,
* kada se prema mišljenju nadležnog povjerenstva jednokratno dodjeljuju financijska sredstva do iznosa propisanog Uredbom za aktivnosti koje iz opravdanih razloga nisu mogle biti planirane u godišnjem planu udruge, a ukupan iznos tako dodijeljenih sredstava iznosi najviše 5% svih sredstava planiranih proračunom za financiranje svih programa i projekata udruga,
* kada je to propisano posebnim propisom.

Kada se financijska sredstva dodjeljuju udrugama izravno, bez raspisivanja javnog natječaja Općina Križ će s korisnikom financijskih sredstava sklopiti ugovor o izravnoj dodjeli sredstava.

**VI.**

Svi korisnici financiranja programa i projekata udruga iz Proračuna Općine Križ za 2025. godinu moraju uredno ispunjavati obveze iz prethodno sklopljenih ugovora o financiranju iz javnih izvora, odnosno iz Proračuna Općine Križ, za dodijeljena sredstva iz Proračuna Općine Križ za 2024. godinu, temeljem sklopljenih ugovora, u obvezi su podnošenja izvještaja Općini Križ o namjenskom korištenju sredstava, na propisani način.

Pravo nafinanciranje programa i projekata od interesa za opće dobro koje provode udruge, odnosno prijavu na javni natječaj i/ili sklapanje ugovora o izravnoj dodjeli sredstava, imaju one udrugei druge neprofitne organizacije civilnog društva, upisane u Registar udruga najmanje godinu dana od dana raspisivanja natječaja ili sklapanje ugovora o izravnoj dodjeli sredstava.

**VII.**

Utvrđuje se da natječajnu dokumentaciju za raspodjelu sredstava iz točke II. ove Odluke čine obvezni dokumenti:

* tekst javnog natječaja,
* upute za prijavitelje,
* obrasci za prijavu programa ili projekta:obrazac opisa programa ili projekta,obrazac proračuna programa ili projekta,
* popis priloga koje je potrebno priložiti uz prijavu,
* obrazac za procjenu kvalitete/vrijednosti projekta,
* obrazac izjave o nepostojanju dvostrukog financiranja,
* obrazac za izvještavanje.

Ovisno o vrsti javnog natječaja, dodatnu natječajnu dokumentaciju za prijavu programa ili projekta mogu činiti obrasci, izjave i drugi dokumenti propisani odredbama Uredbe, a navedeni u uputama za prijavitelje.

Javni natječaj, Upute za prijavitelje te sva ostala dokumentacija i obrasci za prijavu na javni natječaj po područjima iz točke II. ove Odluke, objaviti će se u cijelosti na internetskoj stranici Općine Križ [www.opcina-kriz.hr](http://www.opcina-kriz.hr).

**VIII.**

Pripremu i provedbu javnog natječaja za dodjelu financijskih sredstava udrugamakoje provode programe i projekte od interesa za opće dobro, provodi Jedinstveni upravni odjel Općine Križ i jedno ili više povjerenstava za pripremu i provedbu javnog natječaja, odnosno provedbu pojedinih postupaka sukladno točki II. ove Odluke.

Općinski načelnik Općine Križ donosi odluku o tome kako će se organizirati postupak pripreme i provedbe javnog natječaja te o osnivanju, djelokrugu i imenovanju jednog ili više povjerenstva kao neovisnog stručnog tijela Općine Križ koje provodi postupke od faze pripreme javnog natječaja do faze potpisivanja ugovora s udrugama. U rad povjerenstva osim službenika Jedinstvenog upravnog odjela, Općinski načelnik Općine Križ može imenovati i članove Općinskog vijeća te druge neovisne stručnjake po posebnim područjima javnog natječaja.

**IX.**

Na temelju provedenog postupka ocjenjivanja projekata i programa, Općinski načelnik Općine Križ donosi Odluku o raspodjeli sredstava za financiranje projekata i programa u svakom pojedinom području te istu objavljuje na internetskoj stranici Općine Križ.

Na temelju Odluke iz stavka 1. ove točke Općina Križ će s nositeljem projekta i programa sklopiti pojedinačne ugovore.

U okviru sredstava predviđenih Proračunom Općin Križ za 2025. godinu i provedenim javnim natječajima za financiranje programa i projekata udruga po pojedinim područjima, a koje će se financirati iz Proračuna Općine Križ za 2025. godinu, odnosno za financiranju programa i projekata od interesa za opće dobro koje provode raspodjela planiranih sredstava izvršavati će se prema mogućnostima Proračuna i ostvarenju planiranih prihoda Proračuna za 2025. godinu.

**X.**

Za provedbu ove Odluke zadužuje se Jedinstveni upravni odjel Općine Križ, koji će u provedbi u svemu što nije definirano odredbama ove Odluke, primijeniti odredbe Uredbe te druge mjerodavne propise i akte.

**XI.**

Ova Odluka stupa na snagu prvog dana od dana objave u Glasniku Zagrebačke županije.

REPUBLIKA HRVATSKA

ZAGREBAČKA ŽUPANIJA

OPĆINA KRIŽ

OPĆINSKO VIJEĆE

KLASA: 402-01/24-01/37

URBROJ: 238-16-01-24-1

Križ, 16. prosinca 2024.

PREDSJEDNIK

OPĆINSKOG VIJEĆA OPĆINE KRIŽ:

Zlatko Hrastić

Na temelju članka 5. i članka 10. stavka 3. Zakona o financiranju političkih aktivnosti, izborne promidžbe i referenduma („Narodne novine“ br. 29/19 i 98/19), članaka 25. i 100. Statuta Općine Križ („Glasnik Zagrebačke županije“ br. br. 11/21 i 57/23) i članka 64. Poslovnika Općinskog vijeća Općine Križ („Glasnik Zagrebačke županije“ br. 11/21), Općinsko vijeće Općine Križ na 33. sjednici održanoj dana 16. prosinca 2024. godine donijelo je

**O D L U K U**

**o raspoređivanju sredstava za redovito godišnje financiranje političkih stranaka i nezavisnih vijećnika Općinskog vijeća Općine Križ iz Proračuna Općine Križ za 2025. godinu**

I.

Ovom Odlukom raspoređuju se sredstva za redovito godišnje financiranje političkih stranaka i nezavisnih vijećnika Općinskog vijeća Općine Križ koja su osigurana u Proračunu Općine Križ za 2025. godinu na poziciji R0003 381140 i to za dio 2025. godine, odnosno od 1. siječnja 2025. godine do raspisivanja lokalnih izbora u svibnju 2025. godine, a radi raspuštanja Općinskog vijeća Općine Križ i provedbe lokalnih izbora.

II.  
 Pravo na redovito godišnje financiranje iz sredstava Proračuna Općine Križ imaju političke stranke i nezavisni vijećnici Općinskog vijeća Općine Križ koji su prema konačnim rezultatima izbora dobili mjesto člana Općinskog vijeća u Općinskom vijeću Općine Križ. Konačne rezultate izbora članova Općinskog vijeća Općine Križ provedenih 16. svibnja 2021. godine, Općinsko izborno povjerenstvo Općine Križ utvrdilo je i objavilo dana 20. svibnja 2021. godine (KLASA: 013-01/21-01/01 URBROJ: 238/16-21-370).

III.

**Za svakog člana Općinskog vijeća utvrđuje se isti, godišnji iznos sredstava za redovito godišnje financiranje i to po =280,00 EUR-a (slovima: dvjestoosamdeseteura****).**

Podzastupljenost spola postoji ukoliko je zastupljenost jednog spola u Općinskom vijeću manja od 40% sukladno članku 9. Zakona o financiranju političkih aktivnosti, izborne promidžbe i referenduma. Općinsko vijeće Općine Križ ima 13 članova, od čega su 5 žena (38,46%) i 8 muškaraca (62,34%) te se utvrđuje da u sastavu članova Općinskog vijeća postoji podzastupljeni spol.

Za svakog izabranog člana Općinskog vijeća Općine Križ podzastupljenog spola, političkim strankama odnosno nezavisnim vijećnicima pripada i pravo na naknadu u visini od 10% iznosa predviđenog po svakom članu Općinskog vijeća Općine Križ.

IV.

Raspoređena sredstva doznačuju se na središnji račun političke stranke, odnosno poseban račun nezavisnih vijećnika za redovito godišnje financiranje svoje djelatnosti, tromjesečno u jednakim iznosima i to:

* svakom pojedinom članu Općinskog vijeća iznos od **=70,00 EUR-a (slovima: sedamdeseteura),** razmjerno broju dobivenih mjesta odnosno članova Općinskog vijeća Općine Križ prema konačnim rezultatima izbora,
* svakom pojedinom članu Općinskog vijeća podzastupljenog spola iznos od **=7,00 EUR-**
* **a (slovima: sedameura).**

|  |  |  |  |  |  |  |
| --- | --- | --- | --- | --- | --- | --- |
| **R**  **br.** | **Naziv političke stranke i nezavisnog vijećnika** | **Broj  vijećnika** | **M** | **Ž** | Iznos **tromjesečne** isplate sredstava u EUR-ima po članu i podzastupljenim spolu | Iznos **godišnje** isplate sredstava u EUR-ima po članu i podzastupljenom spolu |
| **1.** | FOKUS | 3 | 2 | 1 | 217,00 EUR-a | 868,00 EUR-a |
| **2.** | Hrvatska demokratska zajednica HDZ | 5 | 3 | 2 | 364,00 EUR-a | 1.456,00 EUR-a |
| **3.** | Kandidacijska lista grupe birača, Nositelj kand. liste: Robert Magdić | 3 | 2 | 1 | 217,00 EUR-a | 868,00 EUR-a |
| **4.** | Socijaldemokratska partija Hrvatske SDP | 1 | 1 | - | 70,00 EUR-a | 280,00 EUR-a |
| **5.** | CENTAR | 1 | - | 1 | 77,00 EUR-a | 308,00 EUR-a |
| **UKUPNO** | | | | | **= 945,00 EUR-a** | **=3.780,00 EUR-a** |

V.

Ako se početak ili završetak mandata ne poklapaju s početkom ili završetkom tromjesečja, u tom se tromjesečju isplaćuje iznos razmjeran broju dana trajanja mandata, ovisno o danu stupanja na snagu odluke Vlade Republike Hrvatske o raspisivanju lokalnih izbora.

VI.

Za provedbu ove Odluke zadužuje se Jedinstveni upravni odjel Općine Križ.

VII.

Ova Odluka stupa na snagu osmi dan od dana objave u Glasniku Zagrebačke županije.

REPUBLIKA HRVATSKA

ZAGREBAČKA ŽUPANIJA

OPĆINA KRIŽ

OPĆINSKO VIJEĆE

KLASA: 402-01/24-01/38

URBROJ: 238-16-01-24-1

Križ, 16. prosinca 2024.

PREDSJEDNIK

OPĆINSKOG VIJEĆA OPĆINE KRIŽ:  
 Zlatko Hrastić

Na temelju članka 35. Zakona o lokalnoj i područnoj (regionalnoj) samoupravi ("Narodne novine" br. 33/01, 60/01, 129/05, 109/07, 125/08, 36/09, 150/11, 144/12, 19/13, 137/15, 123/17, 98/19 i 144/20), članaka 25. i 100. Statuta Općine Križ („Glasnik Zagrebačke županije“ br. 11/21 i 57/23), članka 14. Pravilnika o stipendiranju učenika i studenata s područja Općine Križ („Glasnik Zagrebačke županije“ br. 31/22 i 24/23) i članka 64. Poslovnika Općinskog vijeća Općine Križ („Glasnik Zagrebačke županije“ br. 11/21), Općinsko vijeće Općine Križ na 33. sjednici održanoj dana 16. prosinca 2024. godine donijelo je

**O D L U K U**

**o dodjeli stipendija učenicima i studentima za školsku/akademsku godinu 2024./2025.**

**Članak 1.**

Sukladno provedenom Natječaju za dodjelu stipendija učenicima i studentima s područja Općine Križ za školsku/akademsku godinu 2024./2025., a temeljem Pravilnika o stipendiranju učenika i studenata s područja Općine Križ (u daljnjem tekstu: Pravilnik), primjenjujući odredbe članka 7. Pravilnika, Povjerenstvo za dodjelu stipendija, utvrdilo je Konačnu listu kandidata sukladno kojoj se dodjeljuju sljedeće stipendije učenicima i studentima za školsku/akademsku godinu 2024./2025.:

**1. STIPENDIJE PREMA KRITERIJU IZVRSNOSTI**

**1.1 UČENIČKE STIPENDIJE:**

1. IVAN BULKA, Ulica Hrvatske mladeži 3, Novoselec III. godina školovanja

2. PETRA KOVČO, Moslavačka ulica 23 a, Bunjani I. godina školovanja

3. DAVID ZAKARIĆ, Selska ulica 46, Obedišće IV. godina školovanja

4. MARIJA HALAČEK, Zagrebačka ulica 19, Križ III. godina školovanja

5. LUKA GORČAN, Ulica braće Radića 118A, Križ III. godina školovanja

6. KRUNOSLAV BAJC, Razljevačka 2, Razljev III. godina školovanja

**1.2. STUDENTSKE STIPENDIJE:**

1. BLANKA ŠKVORC, Ulica Hrvatske mladeži 31, Novoselec V. godina školovanja
2. ANA PEARL BURTON, Moslavačka ulica 60, Križ II. godina školovanja
3. LEA MATKOVIĆ, Gornji Prnjarovec 87A, Gornji Prnjarovec II. godina školovanja
4. JELENA CEPANEC, Zagorska ulica 28, Bunjani III. godina školovanja
5. IVA OZIMEC, Vezišće 102, Vezišće II. godina školovanja
6. MIA ŠPOLJARIĆ, Ulica Braće Radić 18, Križ III. godina školovanja

**2. STIPENDIJE PREMA SOCIJALNOM KRITERIJU**

* 1. **UČENIČKE STIPENDIJE:**

1. FRANJO BUTIĆ, Kriška ulica 7, Rečica Kriška II. godina školovanja
2. VALENTIN BUTIĆ, Kriška ulica 7, Rečica Kriška III. godina školovanja
3. TIN MAJER, Zagrebačka ulica 54, Križ III. godina školovanja
4. LEONARDO VALENTIĆ, Johovec 24, Johovec, IV. godina školovanja

**2.2. STUDENTSKE STIPENDIJE:**

1. LARA JAREŠ, Ulica Hrvatske mladeži 36, Novoselec V. godina školovanja
2. LUCIJA JAREŠ, Ulica Hrvatske mladeži 36, Novoselec V. godina školovanja
3. NERA PERŠUN, Zagrebačka ulica 9, Križ I. godina školovanja
4. ANA KUMPES, Česmanska ulica 146, Okešinec I. godina školovanja

**3. STIPENDIJE ZA UČENIKE PRVOG RAZREDA GIMNAZIJE KRIŽ**

1. ZARA BROZ, Ulica Josipa Badalića 68 B, Križ I. godina školovanja

2. PETAR ZAKARIĆ, Selska ulica 46, Obedišće I. godina školovanja

**Članak 2.**

Imenovanim učenicima iz članka 1. ove Odluke dodjeljuju se stipendije u mjesečnom iznosu od =100,00 EUR-a (slovima: jednustotinueura).

Imenovanim studentima iz članka 1. ove Odluke dodjeljuju se stipendije u mjesečnom iznosu od =200,00 EUR-a (slovima: dvijestotineeura).

Učenicima i studentima dodijeljene stipendije pripadaju 10 (deset) mjeseci tijekom školske/akademske godine.

**Članak 3.**

Ovlašćuje se Općinski načelnik Općine Križ da s imenovanima učenicima i studentima iz članaka 1. ove Odluke, zaključi Ugovore o stipendiranju, sukladno Pravilniku.

**Članak 4.**

Ova Odluka stupa na snagu danom donošenja i objaviti će se na internetskoj stranici Općine Križ

REPUBLIKA HRVATSKA

ZAGREBAČKA ŽUPANIJA

OPĆINA KRIŽ

OPĆINSKO VIJEĆE

KLASA: 604-01/24-01/01

URBROJ: 238-16-01-24-49

Križ, 16. prosinca 2024.

PREDSJEDNIK OPĆINSKOG VIJEĆA

OPĆINE KRIŽ:

Zlatko Hrastić

Na temelju članka 35. Zakona o lokalnoj i područnoj (regionalnoj) samoupravi ("Narodne novine" br. 33/01, 60/01, 129/05, 109/07, 125/08, 36/09, 150/11, 144/12, 19/13, 137/15, 123/17, 98/19 i 144/20), članka 143. stavka 6. Zakona o odgoju i obrazovanju u osnovnoj i srednjoj školi („Narodne novine“ br. 87/08, 86/09, 92/10, 105/10, 90/11, 5/12, 16/12, 86/12, 126/12, 94/13, 152/14, 07/17, 68/18, 98/19, 64/20 i 151/22, 155/23, 156/23), članaka 25. i 100. Statuta Općine Križ („Glasnik Zagrebačke županije“ br. 11/21 i 57/23) i članka 64. Poslovnika Općinskog vijeća Općine Križ („Glasnik Zagrebačke županije“ br. 11/21) Općinsko vijeće Općine Križ na 33. sjednici održanoj dana 16. prosinca 2024. godine donijelo je

**ZAKLJUČAK**

**o izdvajanju novčanih sredstava za sufinanciranje Programa produženog boravka u Osnovnoj školi Milke Trnine Križ iz Proračuna Općine Križ za 2025. godinu**

I.

Općinsko vijeće Općine Križ sukladno Proračunu Općine Križ za 2025. godinu i projekcijama za 2026. i 2027. godinu, odobrava izdvajanje novčanih sredstava za sufinanciranje Programa produženog boravka u Osnovnoj školi Milke Trnine Križ (u daljnjem tekstu: Programa), iz Proračuna Općine Križ za 2025. godinu.

II.

Općina Križ isplaćivati će sredstva za sufinanciranje Programa u 12 mjesečnih obroka na račun Osnovne škole Milke Trnine Križ, po zaprimanju pisanog zahtjeva Osnovne škole, sukladno mjesečnom obračunu plaće za učitelje u Programu produženog boravka.

Novčana sredstva za sufinanciranje Programa izvršavati će se iz Proračuna Općine Križ za 2025. godinu i projekcijama za 2026. i 2027. godinu, s pozicije: R0035 381190, na račun Osnovne škole Milke Trnine Križ, Školska 10, 10314 Križ, OIB: 42145732183, IBAN HR78 2340 0091 1000 7621 3 kod Privredne banke Zagreb.

III.

Općinsko vijeće Općine Križ će o utrošenim sredstvima za sufinanciranje Programa produženog boravka biti izvješteno u Polugodišnjem i Godišnjem izvještaju o izvršenju Proračuna Općine Križ.

IV.  
 Ovaj Zaključak stupa na snagu danom donošenja i objaviti će se na internetskoj stranici Općine Križ.

REPUBLIKA HRVATSKA  
ZAGREBAČKA ŽUPANIJA  
OPĆINA KRIŽ  
OPĆINSKO VIJEĆE

KLASA: 602-01/24-01/01

URBROJ: 238-16-01-24-15

Križ, 16. prosinca 2024.

PREDSJEDNIK OPĆINSKOG VIJEĆA

OPĆINE KRIŽ:

Zlatko Hrastić

Na temelju članaka 35. i 48. stavka 3. Zakona o lokalnoj i područnoj (regionalnoj) samoupravi ("Narodne novine" br. 33/01, 60/01, 129/05, 109/07, 125/08, 36/09, 150/11, 144/12, 19/13, 137/15, 123/17, 98/19 i 144/20), članaka 25. i 100. Statuta Općine Križ („Glasnik Zagrebačke županije“ br. 11/21 i 57/23) i članka 64. Poslovnika Općinskog vijeća Općine Križ („Glasnik Zagrebačke županije“ br. 11/21), Općinsko vijeće Općine Križ na 33. sjednici održanoj dana 16. prosinca 2024. godine donijelo je

**zaključak**

**o izdvajanju novčanih sredstava za financiranje proizvodnje i objavljivanja programskih sadržaja regionalnih i lokalnih nakladnika radija od interesa za Općinu Križ u 2025. godini**

I.

Općinsko vijeće Općine Križ sukladno Proračunu Općine Križ za 2025. godinu i projekcijama za 2026. i 2027. godinu, odobrava izdvajanje novčanih sredstava za financiranje proizvodnje i objavljivanja programskih sadržaja regionalnih i lokalnih nakladnika radija od interesa za Općinu Križ u 2025. godini **u maksimalnom iznosu od =80.000,00 EUR-a (slovima: osamdesettisućaeura).**

II.

Sredstva iz točke I. ovog Zaključka dodijeliti će se sukladno članku 7. Pravilnika o financiranju programskih sadržaja elektroničkih medija („Glasnik Zagrebačke županije“ br. 46/22), a izvršavati će se iz Proračuna Općine Križ za 2025. godinu, s pozicije: Program R0019-381190 i R0019 323390.

III.

Općinsko vijeće Općine Križ izvijestiti će se o utrošenim sredstvima za financiranje proizvodnje i objavljivanja programskih sadržaja regionalnih i lokalnih nakladnika radija od interesa za Općinu Križ u 2025. godini u Polugodišnjem i Godišnjem izvještaju o izvršenju Proračuna Općine Križ.

IV.

Ovaj Zaključak stupa na snagu danom donošenja i objaviti će se na internetskoj stranici Općine Križ.

REPUBLIKA HRVATSKA

ZAGREBAČKA ŽUPANIJA

OPĆINA KRIŽ

OPĆINSKO VIJEĆE

KLASA: 614-01/24-01/02

URBROJ: 238-16-01-24-4

Križ, 16. prosinca 2024.

PREDSJEDNIK OPĆINSKOG VIJEĆA

OPĆINE KRIŽ:

Zlatko Hrastić

Na temelju članaka 35. Zakona o lokalnoj i područnoj (regionalnoj) samoupravi ("Narodne novine" br. 33/01, 60/01, 129/05, 109/07, 125/08, 36/09, 150/11, 144/12, 19/13, 137/15, 123/17, 98/19 i 144/20), članka 25. i 100. Statuta Općine Križ („Glasnik Zagrebačke županije“ br. 11/21 i 57/23) i članka 64. Poslovnika Općinskog vijeća Općine Križ („Glasnik Zagrebačke županije“ br. 11/21), Općinsko vijeće Općine Križ na 33. sjednici održanoj dana 16. prosinca 2024. godine donijelo je

**O D L U K U**

**o poništenju Javnog natječaja za prodaju nekretnina**

I.

Poništava se Javni natječaj za prodaju nekretnina („Narodne novine“ br. 120/2024) predmet kojeg su nekretnine u vlasništvu Općine Križ, kako slijedi k.č.br. 358/1, suvlasnički dio Općine Križ: 2/6, k.o.Križ,; k.č.br. 495 k.o. Križ; k.č.br. 718/2 suvlasnički dio Općine Križ: 1/2 k.o. Novoselec; k.č.br. 872 suvlasnički dio Općine Križ: 1/2 k.o. Novoselec; k.č.br. 1330 k.o. Novoselec; k.č.br. 1331 k.o. Novoselec; k.č.br. 1283 k.o. Okešinec, k.č.br. 2413 suvlasnički dio Općine Križ: 8/28 k.o. Šušnjari; k.č.br. 2417/1 suvlasnički dio Općine Križ: 4/56 k.o. Šušnjari, a po kojem natječaju nije bilo podnesenih ponuda za kupnju nekretnina.

II.

Ova Odluka stupa na snagu danom donošenja i objaviti će se na internetskoj stranici Općine Križ.

REPUBLIKA HRVATSKA

ZAGREBAČKA ŽUPANIJA

OPĆINA KRIŽ

OPĆINSKO VIJEĆE

KLASA: 940-01/24-01/11

URBROJ: 238-16-01-24-8

Križ, 16. prosinca 2024.

PREDSJEDNIK

OPĆINSKOG VIJEĆA OPĆINE KRIŽ:

Zlatko Hrastić